****

Európska únia

Európsky fond regionálneho

rozvoja

**Metodický pokyn CKO č. 7**

**verzia 4**

**Programové obdobie 2014 – 2020**

|  |  |
| --- | --- |
| **Vec:** | k vypracovaniu finančnej analýzy projektu, analýzy nákladov a prínosov projektu a finančnej analýzy žiadateľa o NFP v programovom období 2014 - 2020 |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 5 |
| **Dátum vydania:** | 31.10.2018 |
| **Dátum účinnosti:** | 31.10.2018 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 2](#_Toc527539357)

[1.1 Právny základ 3](#_Toc527539358)

[1.2 Podstatné zmeny oproti programovému obdobiu 2007 – 2013 4](#_Toc527539359)

[1.3 Projekty generujúce príjem podľa čl. 61 všeobecného nariadenia 4](#_Toc527539360)

[2 Analýza investičných projektov 5](#_Toc527539361)

[2.1 Finančná analýza projektu 6](#_Toc527539362)

[2.1.1 Určenie referenčného obdobia 6](#_Toc527539363)

[2.1.2 Stanovenie diskontnej miery 7](#_Toc527539364)

[2.1.3 Určenie výdavkov projektu 7](#_Toc527539365)

[2.1.4 Vplyv inflácie 8](#_Toc527539366)

[2.1.5 Určenie príjmov projektu 8](#_Toc527539367)

[2.1.6 Zostatková hodnota majetku 9](#_Toc527539368)

[2.1.7 Výpočet cashflow projektu 10](#_Toc527539369)

[2.1.8 Určenie zdrojov financovania 11](#_Toc527539370)

[2.1.9 Určenie finančnej udržateľnosti 12](#_Toc527539371)

[2.1.10 Výpočet finančného vnútorného výnosového percenta (FIRR) a čistej finančnej súčasnej hodnoty (FNPV) 12](#_Toc527539372)

[2.2 Analýza nákladov a prínosov projektu v zmysle prílohy III k vykonávaciemu nariadeniu Komisie 14](#_Toc527539373)

[2.2.1 Kľúčové kroky ekonomickej analýzy 17](#_Toc527539374)

[2.2.2 Ukazovatele ekonomickej výkonnosti: 18](#_Toc527539375)

[2.2.3 Analýza citlivosti a rizík 19](#_Toc527539376)

[3 Metódy výpočtu podpory 20](#_Toc527539377)

[3.1 Postup výpočtu pri metóde finančnej medzery (Projekty, ktorých príjmy je možné dopredu odhadnúť) 21](#_Toc527539378)

[3.2 Postup výpočtu pri metóde paušálnej sadzby príjmov 22](#_Toc527539379)

[4 Monitorovanie čistých príjmov 24](#_Toc527539380)

[4.1 Klasifikácia projektov s ohľadom na možnosti objektívneho odhadu príjmu vopred 27](#_Toc527539381)

[4.2 Monitorovanie čistých príjmov v prípade projektov uvedených v článku. 61, ods. 3 všeobecného nariadenia 28](#_Toc527539382)

[4.3 Monitorovanie čistých príjmov v prípade projektov uvedených v článku. 61, ods. 6 všeobecného nariadenia 31](#_Toc527539383)

[4.4 Postup v prípade vzniku príjmu už v priebehu realizácie projektu 33](#_Toc527539384)

[4.5 Opatrenia pre monitorovanie projektov pod 1 mil. EUR podľa článku 61 všeobecného nariadenia 33](#_Toc527539385)

[4.6 čl. 61 ods. 8 všeobecného nariadenia 34](#_Toc527539386)

[5 Projekty vytvárajúce príjmy mimo čl. 61 všeobecného nariadenia 34](#_Toc527539387)

[5.1 Projekty s celkovými oprávnenými výdavkami nad 100 000 EUR 34](#_Toc527539388)

[5.2 Projekty s celkovými oprávnenými výdavkami pod 100 000 EUR 35](#_Toc527539389)

[6 Analýza finančného zdravia žiadateľa o NFP 35](#_Toc527539390)

[6.1 Finančná analýza žiadateľov z verejnej správy 35](#_Toc527539391)

[6.2 Finančná analýza žiadateľov zo súkromnej sféry 37](#_Toc527539392)

[6.3 Doplňujúce údaje pre hodnotenie primeranosti projektu 38](#_Toc527539393)

[6.4 Zdroje údajov 39](#_Toc527539394)

[Zoznam príloh 40](#_Toc527539395)

1 Úvod

Tento metodický pokyn formuluje odporúčania pre prípravu a hodnotenie základných parametrov a postupov finančnej analýzy projektu a analýzy nákladov a prínosov projektu (ďalej aj CBA). Metodický pokyn zároveň popisuje možný spôsob zhodnotenia finančnej stability žiadateľa o NFP. Jedná sa predovšetkým o projekty spadajúce pod čl. 61 Nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „***všeobecné nariadenie***“)

Metodický pokyn je určený hlavne pre riadiace orgány, sprostredkovateľské orgány, ktoré budú realizovať operačné programy v programovom období 2014 – 2020 a budú administrovať projekty generujúce príjem a veľké projekty.

Účelom finančnej analýzy je odôvodnenie nutnosti nenávratného finančného príspevku pre realizáciu projektu a ubezpečenie poskytovateľa, že projekt po ukončení financovania z prostriedkov nenávratného finančného príspevku bude finančne udržateľný, samonosný a že projekt nebude nadfinancovaný. Na tomto základe by mala byť stanovená primeraná úroveň pomoci.

Cieľom finančnej analýzy je stanoviť ziskovosť projektu s ohľadom na oprávnenosť použitia nenávratného finančného príspevku (ďalej NFP), určeného ziskovosťou projektu na základe posúdenia čistej súčasnej hodnoty investície., Bez zohľadnenia zdrojov financovania a teda aj NFP je čistá súčasná hodnota investície záporná. Po zohľadnení zdrojov financovania (aj NFP), má byť poskytnutý NFP v takej miere, aby sa znížili investičné náklady na úroveň, keď čistá súčasná hodnota investície za dané obdobie a pri stanovenej diskontnej sadzbe bude rovná 0.

Účelom CBA je preukázať, že projekt je z hospodárskeho hľadiska vhodný a prispieva k cieľom regionálnej politiky EÚ a SR na základe porovnania speňažených ale aj nespeňažených hmotných a nehmotných príspevkov a nákladov.

Cieľom CBA je preukázať pri štrukturálne významných investíciách, že ekonomická čistá súčasná hodnota za dané obdobie a pri stanovenej sociálnej diskontnej sadzbe je kladná. V prípade zápornej ekonomickej čistej súčasnej hodnoty investície navrhovaný projekt nemá byť podporený z verejných prostriedkov. Pod štrukturálne významnými projektmi sú myslené projekty, ktoré v danom sektore či regióne môžu merateľne ovplyvniť jeho ďalší stav.

Tento metodický pokyn sa vzťahuje aj na projekty financované z ESF. Predovšetkým na projekty, pri ktorých sa uplatňuje krosfinancovanie je uplatniteľný čl. 61 všeobecného nariadenia . Pri projektoch ESF nad 100 000 EUR sa uplatňuje čl. 65 ods. 8 všeobecného nariadenia.

1.1 Právny základ

Metodický pokyn pre projekty generujúce príjem v programovom období 2014 – 2020 vychádza predovšetkým z :

1. Nariadenia Európskeho parlamentu a Rady č. 1303/2013 (všeobecné nariadenie)
2. Nariadenia Európskeho parlamentu a Rady (EÚ) č. 1304/2013 z 17. decembra 2013 o Európskom sociálnom fonde a o zrušení nariadenia Rady (ES) č. 1081/2006 (ďalej len „nariadenie o ESF“);
3. Nariadenia Európskeho parlamentu a Rady (EÚ) č. 1301/2013 zo 17. decembra 2013 o Európskom fonde regionálneho rozvoja a o osobitných ustanoveniach týkajúcich sa cieľa Investovanie do rastu a zamestnanosti, a ktorým sa zrušuje nariadenie (ES) č. 1080/2006 (ďalej len „nariadenie o EFRR“);
4. Nariadenia Európskeho parlamentu a Rady (EÚ) č. 1300/2013 zo 17. decembra 2013 o Kohéznom fonde, ktorým sa zrušuje nariadenie Rady (ES) č. 1084/2006 (ďalej len „nariadenie o KF“);
5. Nariadenia Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (ďalej len „nariadenie o EÚS“);
6. Nariadenia Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (ďalej len „nariadenie o EPFRV“);
7. Nariadenia Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011 (ďalej len ,,nariadenie o ENRF“)
8. Delegované nariadenia Komisie (EÚ) 480/2014 z 3. marca 2014, ktorým sa dopĺňa nariadenie Európskeho parlamentu a Rady (EÚ) č. 1303/2013.
9. Fiche č. 13 "Implementačný akt k metodike analýzy nákladov a prínosov pre veľké projekty", verzia 2 z 20. 9. 2013, vydanej Európskou komisiou,
10. Usmernenie EK k CBA analýze investičných projektov z decembra 2014.
11. [Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012](https://eur-lex.europa.eu/legal-content/EN/TXT/?qid=1533897157141&uri=CELEX:32018R1046) (ďalej len „Omnibus“).

1.2 Podstatné zmeny oproti programovému obdobiu 2007 – 2013

Podstatnými zmenami oproti programovému obdobiu 2007 – 2013 sú predovšetkým:

1. Možnosť uplatniť zjednodušený výpočet nenávratného finančného prostriedku (ďalej NFP) prostredníctvom tzv. flat ratu čistých príjmov pre projekty pod čl. 61 všeobecného nariadenia . Jedná sa o percentuálne zníženie oprávnených výdavkov podľa daného paušálu, čo výrazne uľahčuje postupy zohľadnenia príjmov a nároky na monitoring príjmov pri určitých typoch projektov.
2. Povinnosť sledovať príjmy a zohľadniť ich pri stanovení výšky NFP sa nanovo objavuje aj u všetkých ostatných projektov mimo čl. 61 s oprávnenými výdavkami nad 100 000 EUR.
3. Limit na uplatnenie ustanovení čl. 61. pre programové obdobie 2014 – 2020 sa vzťahuje na limit 1 mil. EUR na celkové oprávnené výdavky projektu.
4. Referenčné obdobie pre jednotlivé sektory stanovené Európskou komisiou v programovom období 2007-2013 malo odporúčací charakter, v programovom období 2014-2020 je stanovené ako záväzné a nemožno sa od stanovených hodnôt odchýliť.
5. Európska komisia doporučuje výšku reálnej finančnej diskontnej sadzby na úrovni  
   4 %.
6. Sociálna diskontná sadzba pre Slovenskú republiku je 5 %.

1.3 Projekty generujúce príjem podľa čl. 61 všeobecného nariadenia

Článok 61 sa vzťahuje na projekty, ktoré po svojom dokončení vytvárajú čistý príjem. Príjem tu predstavuje peňažný tok v podobe poplatkov, ktoré uhrádzajú priamo konečný užívatelia výstupov projektu.

Na účely tohto článku „**čistý príjem**“ predstavuje toky hotovosti, ktorú užívatelia platia priamo za tovary alebo služby zabezpečené v rámci projektu, ako napríklad náklady, ktoré priamo znášajú užívatelia za využívanie infraštruktúry, predaj alebo prenájom pozemkov alebo budov, alebo platby za služby po odpočítaní všetkých **prevádzkových nákladov** a **nákladov na náhradu zariadenia s krátkou životnosťou**, ktoré vzniknú v priebehu príslušného obdobia. Úspory prevádzkových nákladov, ktoré vznikli počas projektu, s výnimkou úspor nákladov vyplývajúcich z vykonávania opatrení v oblasti energetickej efektívnosti, sa považujú za čistý príjem, ak nie sú kompenzované rovnocenným znížením prevádzkových dotácií.

Pod čl.61 nezahrňujeme predovšetkým tieto projekty:

1. Projekty, ktoré sú výlučne podporované z ESF
2. Projekty, pri ktorých celkové oprávnené náklady pred uplatnením odsekov 1 až 6 čl. 61 všeobecného nariadenia nepresahujú 1 000 000 EUR
3. Projekty návratnej pomoci, ktoré podliehajú povinnosti úplného splatenia, a ceny
4. Projekty technickej pomoci
5. Projekty podpory na finančné nástroje alebo z finančných nástrojov
6. Projekty, pri ktorých má verejná podpora formu paušálnych súm alebo štandardnej stupnice jednotkových výdavkov
7. Projekty realizované podľa spoločného akčného plánu
8. Projekty, pre ktoré sú sumy alebo miery podpory vymedzené v prílohe II k nariadeniu o EPFRV alebo v nariadení o ENRF (Miery podpory sú definované pre všetky operácie uvedené v článku 95 a prílohe I nariadenia o ENRF. V dôsledku toho sa na všetky projekty spolufinancované z ENRF vzťahuje zmena a doplnenie článku 61 ods. 7 písm. h) všeobecného nariadenia)
9. Projekty, ktoré negenerujú čisté príjmy (ich príjmy nestačia na úplné pokrytie prevádzkových nákladov)
10. Projekty, ktoré negenerujú príjmy (napr. nespoplatnené cesty)
11. Projekty, pri ktorých je už existujúca infraštruktúra alebo využívanie služieb spoplatnené a jej čisté príjmy sa po realizácii projektu (ktorým bola investícia do tejto infraštruktúry alebo služieb) nezvýšia, nejedná sa o projekt vytvárajúci príjem.
12. Projekty, v prípade ktorých podpora z OP predstavuje štátnu pomoc, resp. pomoc de minimis (cieľom tejto zmeny je poskytnúť právnu istotu RO a prijímateľom a vyhnúť sa problémom pri kontrolách ex post).

2 Analýza investičných projektov

Analýza projektu z finančného a ekonomického hľadiska sa delí na:

1. **Finančnú analýzu projektu**, ktorá sa používa pre investičné projekty generujúce príjmy
2. **Analýzu nákladov a prínosov projektu**, ktorá sa používa pre štrukturálne významné investičné projekty, ktorých dopadom sú ťažko kvantifikovateľné a nekvantifikovateľné efekty. (napr. vytvorenie alebo udržanie pracovných miest, zníženie emisií, zníženie prepravného času atď.

Cieľom analýzy projektu je zhodnotiť, či plánovaná investícia je výhodná a oplatí sa ju realizovať, alebo je investícia nevýhodná a prostriedky je výhodnejšie neinvestovať do projektu, resp. investovať ich inak.

Projekty, ktoré vytvárajú príjem v zmysle definície článku. 61, vyžadujú minimálne časť analýzy nákladov a prínosov, a to **finančnú analýzu**. Finančná analýza je základným predpokladom pre overenie, či je potrebné projekt spolufinancovať a je tiež východiskom pre posúdenie udržateľnosti projektu, tj. či je na projekt zabezpečený dostatok finančných zdrojov.

Pri štrukturálnych fondoch/Kohéznom fonde sa na základe finančnej analýzy projektu posudzujú dve alternatívy projektu:

1. **Alternatíva A** predstavuje takú situáciu, keď bude projekt realizovaný bez príspevku z EŠIF, inými slovami, teda projekt nebude schválený a jeho financovanie bude realizované zo súkromných zdrojov/verejných zdrojov.
2. **Alternatíva B** predstavuje takú situáciu, keď projekt bude schválený a financovaný z EŠIF.

2.1 Finančná analýza projektu

Finančná analýza musí obsahovať:

a) posúdenie finančnej ziskovosti investície a národného kapitálu[[1]](#footnote-2);

b) určenie vhodného (maximálneho) príspevku z fondov;

c) overenie finančnej životaschopnosti (udržateľnosti) projektu.

**Finančná analýza** by sa mala, pokiaľ je to možné a vhodné, vypracovať **z hľadiska vlastníka projektu** a/alebo prevádzkovateľa, čo umožní overiť peňažné toky a zaručiť kladný hotovostný zostatok s cieľom overiť finančnú udržateľnosť a vypočítať indexy finančnej návratnosti investičného projektu a kapitálu na základe diskontovaných peňažných tokov.

Základný postup pri finančnej analýze projektu sa vykonáva v nasledujúcich krokoch:

1. Zistí sa rozdiel medzi príjmami z prevádzky a výdavkami na prevádzku. Ide o tú časť príjmov, ktoré po uhradení prevádzkových výdavkov zostanú k dispozícii na úhradu investičných výdavkov.
2. Vyššie uvedený rozdiel, o ktorý príjmy z prevádzky prevyšujú výdavky na prevádzku sa nazýva „čistý príjem “. Tento sa porovná s výškou investičných výdavkov.
3. Ak čistý príjem prevyšuje investičné výdavky, projekt je ziskový a dokáže si na seba „zarobiť“. V tom prípade nepotrebuje nenávratný finančný príspevok.

Ak čistý príjem nedokáže v plnej miere pokryť investičné výdavky, vznikne tzv. medzera vo financovaní. Je preto potrebné zabezpečiť dodatočné zdroje na financovanie projektu, v opačnom prípade by bol projekt pre žiadateľa stratový. Toto dodatočné dofinancovanie projektu je preto zabezpečené z nenávratného finančného príspevku.

2.1.1 Určenie referenčného obdobia

Referenčné obdobie je počet rokov, na ktorý sa vo finančnej analýze (analýze nákladov a výnosov) uvádzajú predpovede. Predpovede týkajúce sa budúceho trendu projektu by sa mali formulovať na obdobie, ktoré je primerané jeho ekonomicky užitočnému trvaniu a ktoré je dosť dlhé na to, aby zahŕňalo jeho pravdepodobné dlhodobejšie dosahy. Ide o časové obdobie, kedy je možné overiť úspešnosť investície. Trvanie sa mení podľa povahy investície. Referenčný časový horizont v rokoch podľa sektorov je uvedený podľa prílohy 1 Delegovaného nariadenia Komisie (EÚ) 480/2014 z 3. marca 2014, ktorým sa dopĺňa všeobecné nariadenie. **Jedná sa o konečné určenie referenčného obdobia, od ktorých sa riadiaci orgán nesmie odchýliť**:

Tab. Referenčné obdobia

|  |  |
| --- | --- |
| Sektor | Referenčné obdobie |
| Prístavy a letiská | 25 |
| Železnice | 30 |
| Pozemné komunikácie | 25-30 |
| Odpadové hospodárstvo | 25-30 |
| Výskum a inovácie | 15-25 |
| Širokopásmové siete | 15-20 |
| Podnikateľská infraštruktúra | 10-15 |
| Energie | 15-25 |
| Dodávky vody/čistenie vody | 30 |
| Mestská doprava | 25-30 |
| Ostatné sektory | 10-15 |

Pri zoskupení (t. j. pripočítaní alebo odpočítaní) peňažných tokov, ktoré vznikli v rôznych rokoch, sa musí zohľadniť časová hodnota peňazí. Budúce peňažné toky sa preto redukujú s prihliadnutím na súčasnosť pomocou diskontného faktora klesajúceho s časom, ktorého veľkosť je stanovená výberom diskontnej sadzby, ktorá sa má použiť v analýze diskontovaného peňažného toku.

2.1.2 Stanovenie diskontnej miery

Diskontná sadzba, ktorá sa má používať vo finančnej analýze má informovať investora o alternatívnych kapitálových nákladoch. Môže sa za ňu považovať ušlý výnos najlepšieho alternatívneho projektu.

V prípade verejných investičných projektov spolufinancovaných z fondov sa stanovuje **4 %** finančná diskontná sadzbu pre výpočet čistej súčasnej hodnoty investície v stálych cenách roku predloženia žiadosti o NFP.

Hodnoty odlišujúce sa od **4 %** referenčnej hodnoty sa však môžu zdôvodniť:

1. **špecifické makroekonomické podmienky členského štátu a medzinárodné makroekonomické trendy a okolnosti**
2. **povaha investora alebo štruktúra realizácie, ako je napríklad verejno-súkromné partnerstvo**: napríklad, diskontná sadzba môže byť vyššia v prípade projektov PPP, keď zahrnutie súkromných finančných prostriedkov môže spôsobiť zvýšenie alternatívnych kapitálových nákladov;
3. **príslušným sektorom** (napríklad doprava, životné prostredie, energetika, atď.). Skutočné (vážený priemer) kapitálové náklady pre daný projekt by sa mali považovať za dolnú hranicu.

2.1.3 Určenie výdavkov projektu

Celkové výdavky projektu vyjadrujú hodnotu všetkých výdavkov, priamo súvisiacich  
s projektom bez ohľadu nato či sú alebo nie sú financované z EŠIF. Výdavky projektu delíme na:

1. **Investičné výdavky –** zahrňujeme sem všetky oprávnené aj neoprávnené kapitálové výdavky, ktoré vzniknú behom realizácie projektu. Primárne ich rozdeľujeme na fixné pevné investície (budovy, stroje, pozemky) nábehové investície (prípravné štúdie vrátane štúdií uskutočniteľnosti, konzultačné služby atď.) a zmeny prevádzkového kapitálu behom referenčného obdobia.

Celkové investičné výdavky sú zahrnuté do výpočtu finančnej medzery a je potrebné sledovať prípadné zmeny ich výšky. V prípade znižovania investičných výdavkov dochádza aj k zníženiu finančnej medzery tým je nižšia aj maximálna možná podpora. Náklady na pravidelné **reinvestície** alebo **modernizáci**u východiskových aktív sú považované za investičné výdavky, ktoré nie sú oprávnené (avšak sú zahrnuté v celkových investičných výdavkoch).

1. **Prevádzkové výdavky**

Prevádzkové výdavky zahŕňajú všetky predpokladané výdavky na nákup tovaru a služieb, ktoré nie sú investičného charakteru, pretože sú spotrebované v každom účtovnom období. Patria sem:

- priame náklady výroby (spotreba materiálu a služieb, personál, údržba, všeobecné

výrobné náklady);

- administratívne a všeobecné výdavky;

- predajné a distribučné výdavky.

Ich výška je závislá od objemu produkcie tovarov, alebo poskytnutých služieb. Pri každej položke prevádzkových výdavkov je vhodné rozlíšiť, či sa jedná o fixné alebo variabilné výdavky.

Na účely výpočtu diskontovaných čistých príjmov sa zohľadnia tieto náklady, ktoré vznikli v referenčnom období:

1. reprodukčné náklady zariadení s krátkou životnosťou zabezpečujúcich technické fungovanie operácie
2. fixné prevádzkové náklady, vrátane nákladov na údržbu, ako sú náklady na zamestnancov, náklady na údržbu, opravy, všeobecné riadenie a správu a poistenie
3. variabilné prevádzkové náklady, vrátane nákladov na údržbu, ako sú spotreba surovín, náklady na energie a iný spotrebný tovar a iná údržba a opravy potrebné na predĺženie životnosti operácie

Prípadnú úsporu prevádzkových výdavkov vyvolanú projektom, s výnimkou úspor nákladov vyplývajúcich z vykonávania opatrení v oblasti energetickej efektívnosti je potrebné zohľadniť. Ak táto úspora nie je vyvážená zodpovedajúcim znížením prevádzkových dotácií, musí byť započítaná pri výpočte finančnej medzery.

Pri investičných výdavkoch je potrebné zadať samostatne výšku rezervy na stavebné práce a samostatne ostatné investičné výdavky. Rezerva na stavebné práce musí byť rovnako prepočítaná na stále ceny, v samotnej finančnej analýze a pri výpočte medzery financovania sa táto rezerva nezohľadňuje, pretože nepredstavuje reálny peňažný tok. Rezerva maximálne do výšky 10 % priamych investičných nákladov môže v prípade vykonanej rizikovej analýzy a v súlade s pokynmi RO byť zaradená medzi oprávnené výdavky projektu.

2.1.4 Vplyv inflácie

Analýza sa vykonáva pri stálych cenách. Ak je to nutné, musia sa zohľadniť relatívne zmeny stálych cien počas posudzovaného obdobia. Vo finančnej analýze **nezohľadňujeme** nárast cien v dôsledku inflácie. Všetky vstupné údaje do finančnej analýzy (ako napr. výška miezd, ceny materiálu, energií, výstupov projektu a pod.) uvádzame **v stálych cenách**. Sú to ceny, ktoré budú aktuálne v čase predloženia žiadosti o NFP.

2.1.5 Určenie príjmov projektu

Medzi príjmy projektu zaraďujeme poplatky hradené priamo koncovým užívateľom za používanie infraštruktúry vybudovanej projektom, príjmy z predaja alebo prenájmu pozemkov alebo budov, stavieb, príjmy z predaja výrobkov alebo vedľajších výrobkov vytvorenej projektom či poskytovanie služieb za odplatu. **Vždy sa musí jednať o príjmy, ktoré priamo súvisia s projektom**. Do príjmov nezahrnujeme transfery a dotácie, DPH a iné nepriame dane ukladané spotrebiteľovi. Za príjem sa tiež nepovažujú **zmluvná pokuta** vyplývajúca z porušenia podmienok zmluvy medzi prijímateľom a treťou stranou (dodávateľom).

Pri výpočte očakávaných príjmov projektu je pri finančnej analýze najkomplikovanejšie spoľahlivo určiť budúci odbyt produktov a služieb, ktorý je potrebné odhadnúť za jednotlivé roky životnosti projektu. Relatívne jednoduchšie sa budúce príjmy odhadujú vtedy, ak sa investuje do existujúcej prevádzky a sú k dispozícii účtovné výkazy z minulosti.

Budúce príjmy projektu sú dané rozdielom príjmov a výdavkov projektu a ich výpočet prebieha v nasledujúcich krokoch:

1. určí sa predajná cena tovaru/služby;
2. odhadne sa počet predaných tovarov/služieb (v kusoch, kg., osobohodinách, ...) za každý rok životnosti projektu. Je potrebné pritom zohľadniť maximálnu výrobnú kapacitu zariadení, možnosti trhu pre odbyt služieb a výrobkov a zanalyzovať i existujúcu a potenciálnu konkurenciu;
3. vypočítajú sa odhadované príjmy za každý výrobok/službu a každý rok životnosti projektu;
4. Príjmy = počet predaných výrobkov/služieb \* predajná cena.

V relevantných sektoroch vrátane environmentálneho sektoru sa **poplatky stanovia v súlade so zásadou „znečisťovateľ platí“ so zreteľom na cenovú dostupnosť.**

Systém pre stanovenie poplatkov za použitie výstupu projektu by mal byť úmerný spoločenským marginálnym výrobným nákladom, ktoré zahŕňajú celkové náklady environmentálnych služieb, vrátane kapitálových nákladov, náklady na znečisťovanie životného prostredia, vrátane nákladov uplatnených preventívnych opatrení a náklady súvisiace so vzácnosťou a obmedzenosťou využívaných zdrojov. Reflektovaná musia byť nasledujúce pravidlá:

1. náklady znečistenia životného prostredia vrátane uplatnených preventívnych opatrení nesú tí, ktorí znečistenie spôsobujú;
2. uplatnené poplatky plne vykompenzujú celkové náklady environmentálnych služieb vrátane kapitálových nákladov;
3. výška poplatkov je stanovená s cieľom zaistenia kompenzácie kapitálových nákladov prevádzkových nákladov a nákladov na údržbu, vrátane nákladov na životné prostredie a zdroje;
4. štruktúra poplatkov maximalizuje príjmy projektu pred zapojením verejných dotácií pri rešpektovaní princípu dostupnosti.

2.1.6 Zostatková hodnota majetku

Zostatková hodnota je hodnota, ktorú bude mať majetok v poslednom roku časového horizontu finančnej analýzy. Ak majú aktíva projektu projektovanú životnosť dlhšiu ako referenčné obdobie, ich zostatková hodnota sa určí vypočítaním čistej súčasnej hodnoty peňažných tokov v zostávajúcich rokoch životnosti projektu. Za riadne odôvodnených okolností možno použiť aj iné metódy výpočtu zostatkovej hodnoty.

Zostatková hodnota investície sa zahrnie do výpočtu diskontovaných čistých príjmov projektu iba vtedy, ak príjmy prevyšujú prevádzkové výdavky.

Medzi príjmovými položkami v poslednom zvažovanom roku je zostatková hodnota majetku, ktorá sa používa vždy pre výpočet finančnej miery návratnosti investície a národného kapitálu (FRR/C a FRR/K).

2.1.7 Výpočet cashflow projektu

Cashflow (ďalej iba CF) je zjednodušene vyjadrenie „prebytku príjmov nad výdavkami projektu“. Výpočet cashflow vychádza z výpočtu odhadovaných výnosov projektu a je realizovaný zvlášť pre alternatívu A (bez podpory z EŠIF) a zvlášť pre alternatívu B (s podporou EŠIF).

Výpočet cashflow sa realizuje v nasledujúcich krokoch:

1. od príjmov (spolu zo zostatkovou hodnotou majetku) odpočítame výdavky projektu a dostaneme hotovostný tok – cashflow;
2. vypočítame cashflow pre alternatívu A a alternatívu B.

Zohľadňujú sa iba peňažné toky, t. j. aktuálna výška hotovosti, ktorú projekt spláca alebo prijíma. Takže, napríklad, bezhotovostné účtovné položky ako odpisy a rezervy pre nepredvídané straty nesmú byť zahrnuté do analýzy diskontovaných peňažných tokov. Ak je však navrhovaný projekt podporený podrobnou analýzou rizík, mimoriadne prípady sa môžu zahrnúť do oprávnených nákladov tak, aby nepresiahli 10 % celkových investičných nákladov po odpočítaní mimoriadnych prípadov. Mimoriadne prípady by však nemali byť nikdy zahrnuté do nákladov uvažovaných na stanovenie medzery vo financovaní, keďže nepredstavujú peňažné toky. Peňažné toky sa musia zohľadniť v roku, v ktorom vznikli,  
a počas daného referenčného obdobia . Ak skutočné ekonomicky užitočné trvanie projektu presiahne uvažované referenčné obdobie, je nutné zohľadniť aj zostatkovú hodnotu investície. V ideálnom prípade sa vypočíta ako súčasná hodnota očakávaných čistých peňažných tokov počas rokov ekonomického trvania, ktoré prekračujú referenčné obdobie.

Tab. Príklad cashflowu udržateľnosti, FNPV( C ), FNPV ( K ) projektu

|  |  |  |  |
| --- | --- | --- | --- |
|  | **FNPV ( C )** | **Udržateľnosť** | **FNPV ( K )** |
| **Celkové investičné výdavky** |  |  |  |
| Pozemky | - | - |  |
| Budovy | - | - |  |
| Zariadenia | - | - |  |
| Mimoriadne reinvestície | - | - |  |
| Licencie | - | - |  |
| Patenty | - | - |  |
| Nábehové investície | - | - |  |
| Zmeny v prac. kapitály | 1. (+) | 1. (+) |  |
| **Zostatková hodnota** | + |  | + |
| **Celkové prevádzkové výdavky** |  |  |  |
| Materiál | - | - | - |
| Mzdy | - | - | - |
| Elektrická energia | - | - | - |
| Údržba | - | - | - |
| Administratívne výdavky | - | - | - |
| Úroky |  | - | - |
| Splátky úverov |  | - | - |
| Dane |  | - |  |
| **Celkové prevádzkové príjmy** |  |  |  |
| Príjem X | + | + | + |
| Príjem Y | + | + | + |
| **Zdroje financovania** |  |  |  |
| Príspevok Únie |  | + |  |
| Národné verejné zdroje |  | + | - |
| Národné súkromné zdroje |  | + | - |
| Úvery |  | + |  |
| Iné zdroje (prevádzkové dotácie) |  | + |  |
|  |  |  |  |

2.1.8 Určenie zdrojov financovania

Zdroje financovania a hodnoty za jednotlivé roky sú uvedené v žiadosti o poskytnutie NFP, ktorú žiadateľ predkladá. Do finančnej analýzy projektu je potrebné vložiť tie isté údaje, ako žiadateľ uvedie v žiadosti.

Spolufinancovanie žiadateľa môže byť pokryté z vlastných zdrojov a prostredníctvom bankového úveru.

Po stanovení peňažných tokov projektu je potrebné vykalkulovať výšku nenávratného finančného príspevku pre projekt a vyčísliť intenzitu nenávratného finančného príspevku (podiel NFP na oprávnených výdavkoch) v percentuálnom vyjadrení.

Rozdelenie zdrojov:

1. **Príspevok únie**
2. Fond súdržnosti,
3. Kohézny fond,
4. Európsky fond regionálneho rozvoja,
5. Európsky sociálny fond,
6. Európsky sociálny fond – Iniciatíva pre zamestnanosť mladých ľudí
7. Európsky poľnohospodársky fond pre rozvoj vidieka,
8. Európsky námorný a rybársky fond;
9. **Národné spolufinancovanie**
10. národné verejné zdroje (štátny rozpočet, regionálne zdroje , miestne zdroje, vlastné verejné zdroje);
11. **Súkromné zdroje**

2.1.9 Určenie finančnej udržateľnosti

Finančný plán má demonštrovať finančnú udržateľnosť, čo znamená, že projekt nepodstupuje riziko, že peniaze na projekt sa vyčerpajú. Pre realizáciu projektu je základom načasovanie príjmov finančných prostriedkov a realizácie platieb. Žiadateľ má ukázať, akým spôsobom budú zdroje finančných prostriedkov dôsledne rok za rokom pokrývať vyplatené prostriedky. Udržateľnosť nastane, pokiaľ čistý (nediskontovaný) kumulovaný cashflow vykazuje vo všetkých rokoch kladné hodnoty.

Toto sú kľúčové aspekty analýzy finančnej udržateľnosti:

a) Finančná udržateľnosť projektu je overená kontrolou, či kumulovaný (nediskontovaný) čistý peňažný tok za každý rok je kladný (alebo nulový), a to počas celého zvažovaného referenčného obdobia.

b) Čisté peňažné toky zvažované na tento účel by:

* 1. mali zohľadňovať investičné náklady, všetky (národné a Európskej únie) finančné prostriedky a hotovostné príjmy a prevádzkové a reprodukčné náklady v čase ich platby, splátky finančných záväzkov subjektu, ako aj kapitálové príspevky, úroky a priame dane,
  2. mali byť bez DPH okrem prípadu, keď ide o nevratnú DPH,
  3. nemali zohľadňovať zostatkovú hodnotu okrem prípadov, keď je aktívum skutočne zlikvidované v poslednom zohľadnenom roku analýzy.

c) V prípade operácie, na ktorú sa nevzťahujú požiadavky uvedené v článku 61 všeobecného nariadenia , alebo vždy, keď sa v budúcnosti projektujú záporné peňažné toky, musí sa uviesť, ako budú pokryté náklady, s jednoznačným dlhodobým záväzkom prijímateľa/prevádzkovateľa, že poskytne primerané financovanie z iných zdrojov na zabezpečenie udržateľnosti projektu.

d) Ak projekty spadajú do už existujúcej infraštruktúry, napríklad projekty na zvýšenie kapacity, musí sa overiť celková finančná udržateľnosť prevádzkovateľa systému v rámci „scenára s projektom“ (väčšmi než kapacita daného jedného rozšíreného segmentu) a musí sa vypracovať analýza udržateľnosti na úrovni prevádzkovateľa systému a výsledky sa musia zohľadniť pri posúdení rizík.

2.1.10 Výpočet finančného vnútorného výnosového percenta (FIRR) a čistej finančnej súčasnej hodnoty (FNPV)

Čistá súčasná finančná hodnota (FNPV) je výsledná suma, ktorá vznikne odčítaním očakávaných investičných, prevádzkových a reprodukčných nákladov (diskontovaných) od diskontovanej hodnoty očakávaných príjmov.

Finančná miera návratnosti (FRR) je diskontná sadzba, ktorou sa produkuje nulová FNPV.

* **Finančná čistá súčasná hodnota (FNPV)**



St….. bilancia cashflow v čase t ( rozdiel očakávaných príjmov a investičných a prevádzkových výdavkov)

at…. finančný diskontný faktor zvolený pre diskontovanie v čase (tj. at= 1 / (1 + i)t)

i ……. referenčná diskontná sadzba

n …... poslední rok referenčného obdobia

t ……. časový horizont referenčného obdobia

Finančná čistá súčasná hodnota nám ukazuje aké množstvo peňazí zarobil projekt v reálnej hodnote.

Ak je čistá súčasná hodnota pozitívna (väčšia ako 0) po použití diskontnej sadzby potom je projekt ziskový

* **Finančná miera návratnosti**

Σ *[St/ (1+ FRR)t ] = 0*

Finančná miera návratnosti nám ukazuje koľko % investičných nákladov zarobil projekt v nominálnej hodnote.

Finančná miera návratnosti (FRR) – diskontná sadzba nám ukazuje koľko % investičných nákladov zarobil projekt v reálnej hodnote, to znamená, že projekt je ziskový iba ak FRR > diskontná sadzba.

**Finančná ziskovosť investície** sa posúdi prostredníctvom odhadu čistej súčasnej finančnej hodnoty investície a finančnej miery návratnosti investície [**FNPV(C) a FRR(C)**]. Pomocou týchto ukazovateľov sa porovnávajú investičné náklady s čistými príjmami a meria sa, do akej miery možno prostredníctvom čistých príjmov projektu splatiť investície bez ohľadu na zdroje financovania. V niektorých prípadoch (v súvislosti so štátnou pomocou a súkromnými prevádzkovateľmi) sa požaduje výpočet FRR(Kp). Úrokové platby sa nezahŕňajú do výpočtu FNPV(C).

**Na projekt možno požadovať príspevok z fondov za týchto podmienok:**

FNPV(C) pred príspevkom EÚ by mala byť záporná a FRR(C) by mala byť nižšia než diskontná sadzba použitá na analýzu (s výnimkou niektorých projektov, na ktorú sa vzťahujú pravidlá štátnej pomoci, pre ktoré toto nemusí byť relevantné).

Ak veľký projekt vykazuje **vysokú finančnú ziskovosť** (t. j. FRR(C) je podstatne vyššia ako finančná diskontná sadzba), bude sa spravidla považovať za postačujúce, aby investor realizoval projekt bez príspevku Únie. Príspevok Únie možno odôvodniť iba vtedy, ak sa preukáže, že investícia nie je schopná sama získať financovanie z bánk vzhľadom na to, že riziká pre investora vyplývajúce z realizácie projektu, napr. **vysoko inovačného** projektu, by mohli byť príliš vysoké na to, aby uskutočnil investíciu bez grantu EÚ.

**Finančná ziskovosť národného kapitálu** sa posúdi prostredníctvom odhadu čistej súčasnej finančnej hodnoty kapitálu a finančnej miery návratnosti kapitálu [**FNPV(K) a FRR(K)**]. Pomocou týchto ukazovateľov sa meria, do akej miery možno z čistých príjmov projektu splatiť finančné prostriedky poskytnuté z národných prostriedkov (súkromných aj verejných zdrojov).

Výpočet FNPV(K) a FRR(K) si vyžaduje, aby:

1. finančné zdroje – bez podpory EÚ – investované do projektu boli považované za záporné peňažné toky bez ohľadu na investičné náklady,
2. kapitálové príspevky boli zohľadnené v čase, keď sú skutočne vyplatené na projekt alebo uhradené (v prípade úverov),
3. úrokové platby boli uvedené v tabuľke na analýzu návratnosti kapitálu [FNPV(K)],
4. prevádzkové dotácie neboli uvedené v tabuľke na analýzu návratnosti kapitálu [FNPV(K)].

**Na projekt možno požadovať príspevok z fondov za týchto podmienok:**

FNPV(K) s pomocou Únie by mala byť záporná alebo rovná nule, FRR(K) by mala byť nižšia alebo rovná diskontnej sadzbe, inak treba poskytnúť primerané zdôvodnenie.

V relevantných prípadoch by sa mala vypočítať aj návratnosť kapitálu [FRR(Kp)] navrhovateľa projektu. Pomocou tejto návratnosti sa porovnávajú čisté príjmy z investície s prostriedkami, ktoré poskytol navrhovateľ: t. j. investičné náklady mínus nenávratné granty od EÚ a/alebo národných/regionálnych orgánov. Táto činnosť môže byť obzvlášť užitočná v kontexte štátnej pomoci, aby sa overilo, či intenzita pomoci (pomoci EÚ a národnej pomoci) zabezpečuje najvýhodnejší pomer medzi kvalitou a cenou s cieľom obmedziť verejnú finančnú podporu na to, čo je potrebné, aby bol projekt ekonomicky alebo finančne životaschopný. Ak sa v rámci projektu očakáva výrazná kladná návratnosť (t. j. podstatne vyššia ako národné referenčné hodnoty týkajúce sa očakávanej ziskovosti v danom odvetví), dokazuje to, že prijatý nenávratný finančný príspevok (NFP) by priniesol prijímateľovi nadmerné zisky, a preto príspevok Únie možno nie je odôvodnený.

2.2 Analýza nákladov a prínosov projektu v zmysle prílohy III k vykonávaciemu nariadeniu Komisie

Ako sa stanovuje v článku 101 ods. 1 písm. e) všeobecného nariadenia, súčasťou CBA musí byť ekonomická analýza.

**Ekonomická analýza** je analýza, ktorá sa vypracúva pomocou ekonomických hodnôt, ktoré odrážajú sociálne náklady príležitosti týkajúce sa tovaru a služieb.

**CBA veľkého projektu musí obsahovať nasledujúce prvky:**

a) prezentácia kontextu;

b) vymedzenie cieľov projektu;

c) identifikácia projektu

d) výsledky štúdií uskutočniteľnosti s analýzou dopytu a možností;

e) finančná analýza;

f) ekonomická analýza;

g) posúdenie rizika.

**a) Prezentácia kontextu**

Posúdenie kontextu si vyžaduje, aby sa vymedzil: geografický rozsah a oblasť vplyvu, koneční prijímatelia[[2]](#footnote-3) a všetky zainteresované strany, ktoré majú úlohu v projekte a/alebo sú ním ovplyvnené. Kľúčové prvky, ktoré treba opísať, sa týkajú:

1. sociálno-ekonomických podmienok krajiny/regiónu, ktoré sú relevantné pre projekt;
2. politických a inštitucionálnych aspektov vrátane existujúcich hospodárskych politík a plánov rozvoja a ich politických cieľov;
3. súčasnej vybavenosti infraštruktúrou a poskytovania služieb;
4. vnímania a očakávania obyvateľstva vo vzťahu k službám, ktoré sa majú poskytovať.

**b) Vymedzenie cieľov projektu**

Stanovia sa jasné ciele projektu s cieľom overiť, či investícia reaguje na existujúcu potrebu, a posúdiť výsledky a vplyv projektu. Pokiaľ je to možné, ciele by sa mali kvantifikovať prostredníctvom ukazovateľov s východiskovými a cieľovými hodnotami (zámermi).

Ak je to možné a vhodné, na určenie prínosov projektu by sa malo použiť vymedzenie cieľov, aby sa posúdil prínos projektu k dobrým životným podmienkam a prínos pri dosahovaní konkrétnych cieľov prioritných osí operačného(-ých) programu(-ov).

1. **Identifikácia projektu**

Veľký projekt sa určí so zreteľom na definíciu veľkého projektu uvedenú v článku 100 všeobecného nariadenia , ako aj na tieto zásady:

1. Projekt musí byť jasne určený ako sebestačný predmet analýzy.
2. Zohľadniť treba oblasť vplyvu, konečných prijímateľov a príslušné zainteresované strany, ktorých dobré životné podmienky sa započítavajú do súhrnu čistých prínosov.
3. Technické časti, administratívne alebo finančné fázy, ktoré ako také nemožno považovať za prevádzkové, treba analyzovať v rámci CBA spoločne s ostatnými fázami, ktoré zahŕňajú veľký projekt.
4. **Uskutočniteľnosť projektu s analýzou dopytu a možností**

Pri analýze nákladov a prínosov sa musia brať do úvahy štúdie uskutočniteľnosti, ktoré za normálnych okolností pokrývajú tieto aspekty: analýza dopytu; analýza možností; dostupná technológia; výrobný plán (vrátane miery využívania infraštruktúry); požiadavky na personál; rozsah projektu, umiestnenie, fyzické vstupy, načasovanie a realizácia, fázy rozšírenia a finančné plánovanie; environmentálne aspekty, aspekty zmierňovania zmeny klímy (emisie skleníkových plynov), efektívne využívanie zdrojov a odolnosť voči vplyvom zmeny klímy a prírodným katastrofám (v prípade potreby).

Treba vziať do úvahy tieto skutočnosti:

1. **Analýzou uskutočniteľnosti** sa identifikujú potenciálne obmedzenia a súvisiace riešenia s ohľadom na technické, ekonomické, regulačné, inštitucionálne, environmentálne aspekty a aspekty zmierňovania zmeny klímy a adaptácie na ňu. Projekt je uskutočniteľný vtedy, keď jeho návrh zodpovedá technickým, právnym, finančným a iným obmedzeniam týkajúcim sa krajiny, regiónu alebo špecifickej lokality. Uskutočniteľných môže byť niekoľko možností projektov. V rámci CBA sa musí predložiť zhrnutie výsledkov štúdie uskutočniteľnosti. CBA musí byť konzistentná s informáciami uvedenými v štúdiách uskutočniteľnosti a musí s nimi byť v súlade.
2. **Analýzou dopytu** sa identifikuje a kvantifikuje sociálna potreba investície a berie sa v nej do úvahy minimálne:
   * 1. súčasný dopyt pomocou modelov a skutočných údajov,
     2. prognóza dopytu, od makroekonomických a sektorových prognóz a odhadov elasticity dopytu až po príslušné ceny, príjem a ostatné kľúčové faktory,
     3. aspekty na strane ponuky vrátane analýzy existujúcej ponuky a očakávaného vývoja (infraštruktúry),
     4. sieťový účinok (ak existuje).
3. **Analýza možností** sa vykonáva s cieľom posúdiť a porovnať rôzne alternatívne možnosti, ktoré sú vo všeobecnosti uskutočniteľné na uspokojenie existujúceho a budúceho dopytu po projekte a na výber najlepšieho riešenia. Možnosti by sa mali porovnať na základe rôznych kritérií, ako sú napríklad technické, inštitucionálne, ekonomické, environmentálne aspekty a aspekty týkajúce sa zmeny klímy.

Analýza možností by sa mala vypracovať v dvoch krokoch; prvý krok sa zameriava na základné strategické možnosti (t. j. typ infraštruktúry a umiestnenie projektu) a druhý krok na konkrétne riešenia na technologickej úrovni. Ak sa projekt realizuje v rámci verejno-súkromného partnerstva, tento druhý krok analýzy by sa mal zamerať na rozsah špecifikácie výstupov, ktoré môžu alebo nemusia byť zahrnuté do špecifikácie výstupov projektu verejno-súkromného partnerstva. Prvý krok je zvyčajne založený na (prevažne kvalitatívnych) viackritériových analýzach, zatiaľ čo v druhom kroku sa bežne používajú najmä kvantitatívne metódy.

Kľúčové aspekty na výber najlepšej možnosti:

1. na riadne odôvodnenie hľadaného riešenia sa predloží dôkaz, že vybraná možnosť je optimálnou alternatívou spomedzi rôznych možností zvažovaných počas štúdie technickej uskutočniteľnosti,
2. ak rôzne alternatívy majú rovnaký jedinečný cieľ a rovnaké alebo veľmi podobné externality, odporúča sa založiť výber na najmenej nákladnom riešení na jednotku výstupu so zreteľom na dlhodobé prevádzkové náklady a náklady na údržbu spojené s danou možnosťou,
3. ak sú v prípade rôznych možností výstupy a externality rozdielne (za predpokladu, že všetky majú rovnaký cieľ), RO/SO sa vyzýva, aby na výber najlepšej možnosti vypracoval pre všetky hlavné možnosti zjednodušenú CBA a určil, ktorá možnosť je výhodnejšia zo sociálno-ekonomického hľadiska, a výber by sa mal zakladať na ekonomických parametroch projektu vrátane jeho čistej súčasnej ekonomickej hodnoty (ENPV). Zjednodušená CBA sa vypracuje na základe približných odhadov kľúčových finančných a ekonomických údajov vrátane dopytu, investičných nákladov a prevádzkových nákladov, príjmov, priamych prínosov a externalít, ak je to relevantné.

CBA je základným nástrojom na odhadovanie hospodárskych prínosov projektov. Spravidla by sa mali hodnotiť všetky dosahy: finančný, hospodársky, sociálny, environmentálny, atď. Cieľom CBA je určiť a peňažne vyčísliť všetky možné dosahy (t. j. pripísať peňažnú hodnotu všetkým dosahom) s cieľom stanoviť výdavky a príjmy projektu; potom sa výsledky zhromaždia (čisté zisky) a vypracujú sa závery o tom, či je projekt vhodný a či sa ho oplatí realizovať. Výdavky a príjmy by sa mali postupne hodnotiť posúdením rozdielu medzi scenárom projektu a alternatívnym scenárom bez projektu.

Pri odhade potenciálnych dosahov projektu musia analytici vždy riešiť problém neistoty. Túto skutočnosť je nutné dôkladne zohľadniť a zaoberať sa ňou v CBA. Hodnotenie rizík je základom komplexnej analýzy, keďže umožňuje navrhovateľovi projektu lepšie porozumieť tomu, ako sa odhadované dosahy môžu zmeniť, ak by sa niektoré kľúčové premenné projektu nakoniec líšili od očakávaných premenných. Dôkladná analýza rizík je základom spoľahlivej stratégie riadenia rizík, ktorá následne spätne pôsobí na návrh projektu.

Odôvodnenie podporujúce ekonomické hodnotenie je také, že vstupy projektu by sa mali hodnotiť vo vzťahu k alternatívnym nákladom vstupov a výstupy vo vzťahu k ochote spotrebiteľov platiť. Je potrebné uviesť, že alternatívne náklady nutne nezodpovedajú sledovaným finančných nákladom; podobne, sledované trhové ceny nie vždy správne odhaľujú ochotu platiť, ktorá môže byť narušená alebo môže dokonca chýbať. Ekonomická analýza sa vykonáva z hľadiska spoločnosti.

2.2.1 Kľúčové kroky ekonomickej analýzy

Ekonomická analýza by sa mala vypracovať v **stálych účtovných** **(tieňových) cenách** a pri jej vypracovaní sa vychádza z finančnej analýzy peňažných tokov.

Ekonomická analýza obsahuje tieto kroky:

a) Fiškálne korekcie na vylúčenie nepriamych daní (napr. DPH, spotrebných daní), dotácií a čistých transferových platieb poskytnutých verejným subjektom (napr. platieb z národných systémov zdravotnej starostlivosti) z ekonomickej analýzy. V prípade, že sú nepriame dane/dotácie určené na korekciu externalít, tieto sa zahŕňajú do ekonomickej analýzy, ak sa usudzuje, že primerane odzrkadľujú sociálnu hraničnú hodnotu súvisiacich externalít, a za predpokladu, že nedochádza k dvojitému započítavaniu s inými ekonomickými nákladmi a prínosmi.

b) Konverzia trhových cien na účtovné (tieňové) ceny pomocou finančných konverzných faktorov na finančné ceny, aby sa korigovala deformácia trhu. Ak konverzné faktory nie sú k dispozícii od národného úradu pre plánovanie a ak nedošlo k výraznej deformácii trhu, na zjednodušenie možno stanoviť konverzný faktor na hodnotu jedna (KF = 1). Konverzné faktory môžu byť vyššie (alebo nižšie) ako 1, ak sú účtovné ceny vyššie (alebo nižšie) ako trhové ceny.

c) Peňažné vyjadrenie netrhových vplyvov (korekcie externalít): externality sa odhadnú a ohodnotia podľa potreby pomocou metódy vyjadrených alebo prejavených preferencií (napr. hedonické oceňovanie) alebo iných metód.

V ekonomickej analýze sa zohľadňujú **iba priame účinky**, aby sa predišlo dvojitému započítavaniu, pričom vo všeobecnosti tieňové ceny a peňažné vyjadrenie externalít predstavujú nepriame účinky.

**Finančné príjmy** vo forme používateľských poplatkov sú vylúčené z ekonomickej analýzy a nahrádzajú sa odhadom priamych účinkov na používateľov, či už prostredníctvom „ochoty platiť“ alebo účtovných cien. Používateľské poplatky, a to najmä v odvetviach, ktoré nie sú vystavené hospodárskej súťaži na trhu, v regulovaných odvetviach alebo odvetviach výrazne ovplyvňovaných politickými hľadiskami, by sa nemali používať ako náhrada za „ochotu platiť“ zo strany používateľa.

d) Diskontovanie odhadovaných nákladov a prínosov: keď sa odhadne tok ekonomických nákladov a prínosov, mala by sa uplatniť štandardná diskontovaná metodika peňažného toku pomocou sociálnej diskontnej sadzby (SDR). Hodnota pre sociálnu diskontnú sadzbu je pre Slovenskú republiku **5,0** %. Sociálna diskontná sadzby ako referenčná hodnota sa musí dôsledne uplatňovať vo všetkých projektoch

Členské štáty môžu pre sociálnu diskontnú sadzbu stanoviť inú referenčnú hodnotu za podmienky, že:

1. odôvodnia tieto referenčné hodnoty na základe prognózy rastu hospodárstva a iných parametrov určujúcich SDR v rámci prístupu SRTP a
2. zabezpečia jej jednotné uplatňovanie na všetky podobné projekty v rovnakej krajine, v rovnakom regióne alebo odvetví. Informácie o odlišnej referenčnej hodnote sa dajú k dispozícii prijímateľom a Komisii na začiatku operačného programu.

2.2.2 Ukazovatele ekonomickej výkonnosti:

Základnými ukazovateľmi používanými pre vyhodnotenie výsledkov analýzy nákladov a prínosov a posúdenie prínosu projektu sú:

* 1. **Čistá súčasná ekonomická hodnota** (ENPV) je hlavným referenčným ukazovateľom pre hodnotenie projektov. Je vymedzená ako rozdiel medzi diskontovanými celkovými sociálnymi prínosmi a nákladmi.

Aby bol projekt prijateľný z ekonomického hľadiska, čistá súčasná ekonomická hodnota by mala byť kladná (**ENPV > 0**), čím sa preukáže, že spoločnosť daného regiónu alebo krajiny má z projektu prínos, keďže prínosy projektu prevyšujú jeho náklady, a preto by sa mal tento projekt zrealizovať.

* 1. **Ekonomická miera návratnosti** (ERR) je vnútorná miera návratnosti vypočítaná pomocou ekonomických hodnôt a vyjadrujúca sociálno-ekonomickú ziskovosť projektu.

**Ekonomická čistá súčasná hodnota** (ENPV) - mala by byť vyššia ako nula, aby bol projekt vhodný z ekonomického hľadiska.

**Ekonomická miera návratnosti** (ERR) - mala by byť vyššia ako sociálna diskontná sadzba.

**Pomer výnosy/náklady** (B/C) – mal by byť vyšší ako jedna. Tento indikátor by mal v prípade projektov, kde je záujem spoločnosti použiť verejné zdroje na jeho financovanie, hodnotu väčšiu ako jedna, čo sa dá ekonomický interpretovať, že každé do projektu vložené euro prinesie výnos väčší ako jedno euro.

ERR a pomer B/C poskytujú zaujímavé informácie, pretože sú nezávislé od veľkosti projektu. Tieto ukazovatele však môžu mať určité výpočtové nedostatky. ENPV je spoľahlivejšia a mala by sa používať ako hlavný referenčný ukazovateľ hodnotenia projektu.

Nie všetky sociálno-ekonomické vplyvy sa dajú vždy vyčísliť a zhodnotiť. Je to preto, že okrem odhadu ukazovateľov výkonnosti by sa mala zohľadniť aj úvaha o nepeňažných nákladoch a výnosoch, najmä vo vzťahu k týmto otázkam: (čistý) dosah na zamestnanosť, ochrana životného prostredia, sociálna rovnosť a rovnaké príležitosti.

Interpretácia výsledkov kriteriálnych ukazovateľov:

1. Ak je výsledná hodnota ENPV vyššia ako „0“ projekt je vhodný z ekonomického hľadiska.
2. Ak je výsledná hodnota ENPV nižšia ako „0“ projekt je nie vhodný z ekonomického hľadiska.
3. Ekonomická miera návratnosti by mala byť vyššia ako sociálna diskontná sadzba.
4. Pomer B/C by mal byť vyšší ako 1.
5. Ak ERR je menší ako sociálna diskontná sadzba, jedná sa o neprijateľný projekt. RO môže rozhodnúť o financovaní takéhoto projektu len v prípade, že prínosy projektu, ktoré nemohli byť monetarizované s veľmi vysokou pravdepodobnosťou prevyšujú záporné hodnoty ENPV (vo všeobecnosti však schválenie takéhoto projektu nie je odporúčané).
6. Ak ERR je väčšie ako sociálna diskontná sadzba, jedná sa o prijateľný projekt.
7. ENPV je hlavný referenčný ukazovateľ hodnotenia projektu.

2.2.3 Analýza citlivosti a rizík

Ako je uvedené v článku 101 ods. 1 písm. e) všeobecného nariadenia , súčasťou CBA musí byť posúdenie rizika. Je to potrebné na odstránenie neistoty, ktorá je vždy súčasťou investičných projektov. Posúdenie rizika umožňuje, aby navrhovateľ projektu lepšie pochopil, ako sa pravdepodobne zmenia odhadované vplyvy, ak sa niektoré kľúčové premenné ukážu byť odlišné, ako sa očakávalo. Dôkladná analýza rizík predstavuje základ pre riadnu stratégiu riadenia rizika, ktorá sa následne premietne do návrhu projektu. Osobitná pozornosť by sa mala venovať aspektom týkajúcim sa zmeny klímy a životného prostredia.

Posúdenie rizika musí zahŕňať dva kroky:

1. V **analýze citlivosti**, ktorou sa určujú „kritické“ premenné alebo parametre modelu (t. j. tie, ktorých pozitívne alebo negatívne odchýlky majú najväčší vplyv na ukazovatele výkonnosti daného projektu), sa musia zohľadniť tieto aspekty:
2. Kritické premenné sú tie, pri ktorých odchýlka 1 % spôsobí odchýlku viac ako 1 % hodnoty NPV.
3. Pri tejto analýze sa zmení vždy jeden prvok naraz a určí sa účinok tejto zmeny na NPV.
4. Meniace sa hodnoty sú vymedzené ako percentuálna zmena kritickej premennej potrebná na to, aby sa NPV rovnala nule.
5. Analýza scenárov umožňuje preštudovať kombinovaný vplyv určených súborov kritických hodnôt a najmä kombináciu optimistických a pesimistických hodnôt skupiny premenných pri vytváraní rôznych scenárov, ktoré môžu fungovať na základe určitých hypotéz.
6. **Kvalitatívna analýza rizika** vrátane predchádzania rizikám ich zmierňovania, ktorá musí obsahovať tieto prvky:
7. zoznam rizík, ktorým je projekt vystavený,
8. matica rizík znázorňujúca pre každé zistené riziko:
9. možné príčiny zlyhania,
10. väzbu na analýzu citlivosti v prípade potreby,
11. negatívne účinky na projekt,
12. klasifikovanú (napr. veľmi nepravdepodobne, nepravdepodobne, rovnako pravdepodobne ako nepravdepodobne, pravdepodobne, veľmi pravdepodobne) úroveň pravdepodobnosti výskytu a závažnosti vplyvu,
13. úroveň rizika (t. j. kombinácia pravdepodobnosti a vplyvu),
14. identifikácia preventívnych a zmierňujúcich opatrení vrátane subjektu zodpovedného za predchádzanie hlavným rizikám a za ich zmierňovanie, štandardných postupov, ak je to vhodné, a so zreteľom na osvedčené postupy, keď je to možné, ktoré sa majú použiť na zníženie rizika expozície, ak sa to považuje za potrebné,
15. výklad matice rizík vrátane posúdenia zostatkových rizík po uplatnení preventívnych a zmierňujúcich opatrení.

Okrem toho posúdenie rizika môže zahŕňať v prípade potreby (v závislosti od veľkosti projektu, dostupnosti údajov) – a malo by zahŕňať v prípade, že expozícia voči zostatkovému riziku je stále výrazná – pravdepodobnostnú analýzu rizika, ktorá obsahuje tieto kroky:

1. Rozdelenie pravdepodobnosti pre kritické premenné s informáciou o pravdepodobnosti výskytu určitej percentuálnej zmeny kritických premenných. Výpočet rozdelenia pravdepodobnosti kritických premenných je potrebný na vypracovanie kvantitatívnej analýzy rizika;
2. Kvantitatívna analýza rizika založená na simulácii Monte Carlo, ktorá poskytuje rozdelenie pravdepodobnosti a štatistické ukazovatele spojené s očakávaným výsledkom, štandardná odchýlka (STD) atď. ukazovateľov finančnej a ekonomickej výkonnosti projektu.

3 Metódy výpočtu podpory

Stanovenie oprávnených výdavkov podľa článku 61 všeobecného nariadenia zabezpečuje, že projekt má dosť finančných zdrojov na svoju realizáciu a bráni tomu, aby bola prijímateľovi pomoci poskytnutá neprimeraná výhoda, t. j. nadmerné financovanie projektu.

Pre výpočet pomoci možno u projektov spadajúcich pod článok. 61 použiť nasledujúce metódy. Rozhodnutie o použití tej ktorej metódy je v kompetencii riadiaceho orgánu.

Najviac využívaná metóda je založená na miere „**medzery vo financovaní**“ projektu, t. j. podiele diskontovaných nákladov počiatočnej investície, ktorý nie je pokrytý diskontovaným čistým príjmom projektu.

3.1 Postup výpočtu pri metóde finančnej medzery (Projekty, ktorých príjmy je možné dopredu odhadnúť)

Princípom je výpočet časti investičných nákladov projektu, ktorá nemôže byť financovaná samotným projektom, a preto musí byť financovaná formou dotácie. Finančná medzera teda predstavuje rozdiel medzi súčasnou hodnotou investičných nákladov na projekt a čistým príjmom za určené referenčné obdobie, ktorý je primeraný pre dané kategórie investícií (rozdiel príjmov a prevádzkových výdavkov, tzn. určuje aká časť investičných nákladov projektu nie je pokrytá z príjmov projektu).

Príjmy zohľadňujeme vo výpočte za celé referenčné obdobie vrátane obdobia realizácie projektu. Skutočne vzniknuté príjmy monitorujeme za obdobie realizácie projektu a obdobie udržateľnosti.

Pri výpočte finančnej medzery je nutné brať do úvahy len pomernú časti čistých príjmov. Napríklad, ak je oprávnených iba 70 % diskontovaných investičných výdavkov, čo znamená, že 30 % diskontovaných investičných výdavkov nie je oprávnených, potom 30 % diskontovaných čistých príjmov takisto nemôže byť použitých pri výpočte metódy finančnej medzery.

Krok 1. Zistiť mieru medzery vo financovaní (R):

**R = Max** EE/DIC

pričom

Max EE sú maximálne oprávnené výdavky = DIC - DNR

DIC sú diskontované investičné výdavky

DNR je diskontovaný čistý príjem = diskontované príjmy – diskontované prevádzkové výdavky + diskontovaná zostatková hodnota

Krok 2. Zistiť „výšku modifikovaného základu pre výpočet NFP, ktorá je násobkom miery finančnej medzery a oprávnených nákladov projektu:

**NDA = EC\*R**

pričom

EC sú oprávnené výdavky projektu.

Krok 3. Zistiť (maximálny) príspevok z príslušného operačného programu (príslušný európsky fond a štátny rozpočet):

**Príspevok z OP = NDA \* (% pomoci EU + % pomoci ŠR)**

Výpočet príspevku z príslušného operačného programu (príslušný európsky fond a štátny rozpočet), ktorý je násobkom výšky modifikovaného základu pre výpočet NFP a súčtu % pomoci z fondu EÚ a štátneho rozpočtu vyčleneného na príslušnú prioritnú os v zmysle operačného programu.

Tab. Príklad výpočtu podľa metódy finančnej medzery

|  |  |  |  |  |
| --- | --- | --- | --- | --- |
| **Ukazovateľ** | **Skratky** | **Reálne hodnoty** | **Skratky pre diskontované hodnoty** | **Diskontované hodnoty** |
| **Investičné výdavky** | **IC** | 287 000 000 | **DIC** | 228 380 125 |
| **Oprávnené výdavky** | **EC** | 180 500 000 | **DEC** | 170 886 095 |
| **Prevádzkové výdavky** | **OC** | 217 000 000 | **DOC** | 113 025 730 |
| **Príjmy** | **R** | 525 000 000 | **DR** | 273 596 285 |
| **Zostatková hodnota** | **RV** | 8 000 000 | **DRV** | 2 565 211 |
| **Referenčné obdobie** |  | 30 |  | 30 |
| **Miera spolufinancovania EÚ** | p | 85 % |  | 85 % |
| **Diskontná sadzba** | **i** | 4 % |  |  |

|  |  |  |
| --- | --- | --- |
| **Ukazovateľ** | **Výpočet** | |
| **Diskontované čisté príjmy** | **DNR = DR + DRV - DOC** | 163 135 766 |
| **Miera medzery vo financovaní** | **R = Max EE / DIC** | 0,29 |
| **Základ pre výpočet podpory** | **NDA = R \* EC** | 51 565 813 |
| **Výška príspevku únie** | **EU = NDA \* p** | 43 830 941 |
| **Výška národného spolufinancovania** | **NS = NDA \* ns** | 7 734 872 |

3.2 Postup výpočtu pri metóde paušálnej sadzby príjmov

Metóda paušálnej sadzby je prístup naplňujúci princíp zjednodušenia pre tento typ projektov pre programové obdobie 2014-2020. Jej podstatou je jednorazové zníženie oprávnených výdavkov percentuálnou paušálnou sadzbou definovanou na úrovni EK pre jednotlivé sektory a podsektory.

Krok 1. Zistiť mieru medzery vo financovaní (R):

***NDA = EC \* (1-FR)***

NDA…… základ pre výpočet podpory nediskontovaný

EC……oprávnené výdavky

FR……paušálna sadzba

Celkové oprávnené výdavky projektu sa znížia o príjmy vytvorené projektom, ktoré sú vyjadrené percentuálnou sadzbou.

Krok 2.Výška príspevku Únie

***EU = NDA \* p***

p……maximálna miera spolufinancovania pre danú prioritnú os

Tab. Paušálne sadzby podľa sektorov (príloha V všeobecného nariadenia )

|  |  |
| --- | --- |
| Sektor | Paušálna sadzba |
| Cesty | 30 % |
| Železnice | 20 % |
| Mestská doprava | 20 % |
| Voda | 25 % |
| Odpadové hospodárstvo | 20 % |
| Výskum, vývoj a inovácie | 20 % |

Pri použití metódy paušálnej sadzby považujeme čisté príjmy vzniknuté v priebehu realizácie i po realizácií projektu za zohľadnené vo výške pomoci a nie je vyžadované ďalšie znižovanie oprávnených výdavkov projektu. Pri použití tejto metódy nie je nutné monitorovať skutočnú výšku realizovaných príjmov ani posudzovať zostatkovú hodnotu projektu.  
Paušálne sadzby stanovuje Európska komisia a sú pre všetky členské štáty rovnaké. Sektory, pre ktoré paušálna sadzba stanovená nie je, musia použiť metódu diskontovaných peňažných tokov, tj. finančnú medzeru, resp je možnosť stanoviť paušálnu sadzbu na vnútroštátnej úrovni. Európska komisia môže prostredníctvom delegovaných aktov výšku paušálnych sadzieb zmeniť alebo definovať paušálne sadzby pre ďalšie sektory alebo podsektory. Tieto nové paušálne sadzby možno použiť iba pri nových projektoch, nie spätne na už schválené projekty.

Tab. Príklad výpočtu s použitím flat ratu

|  |  |  |  |
| --- | --- | --- | --- |
| **Ukazovateľ** | Skratky | **Reálne hodnoty** |  |
| **Investičné výdavky** | IC | 287 000 000 |  |
| **Oprávnené výdavky** | EC | 180 500 000 |  |
| **Referenčné obdobie** |  | 30 |  |
| **Paušálna sadzba** | FR | 20 % |  |
| **Miera spolufinancovania EÚ** | p | 85 % |  |
| **Miera národného spolufinancovania** | ns | 15 % |  |
| **Oprávnené výdavky pripadajúce na finančnú medzeru/očistené o flat rate (základ pre výpočet podpory)** | NDA | NDA = (1-FR) \* EC | 144 400 000 |
| **Výška príspevku Únie** | EU | EU = NDA \* p | 122 740 000 |
| **Výška národného spolufinancovania** | NS | NS = NDA \* ns | 21 660 000 |

Omnibusom sa zaviedla možnosť stanoviť potenciálne čisté príjmy z projektu uplatnením paušálnej sadzby vyjadrenej ako percentuálny podiel čistého príjmu stanoveného riadiacim orgánom za sektor alebo podsektor. Omnibus umožňuje takéto „vnútroštátne sadzby“ len pre sektory resp. podsektory, na ktoré sa nevzťahujú sadzby stanovené Komisiou. RO predloží orgánu auditu dokumentáciu potrebnú k overeniu, že paušálna sadzba vyjadrená ako percentuálny podiel čistého príjmu stanoveného RO za sektor alebo podsektor bol stanovený spravodlivou, nestrannou a overiteľnou metódou založenou na údajoch z minulosti alebo objektívnych kritériách. Predmetná možnosť (t.j. overenie nastavenej paušálnej sadzby Orgánom auditu) môže byť využitá iba v prípade, pokiaľ nie je možné uplatniť ostatné dve možnosti v zmysle čl. 61 bod 3 písm. a) a b) všeobecného nariadenia.

4 Monitorovanie čistých príjmov

Riadiaci orgán zabezpečí príslušné kontrolné postupy monitorovania čistých príjmov z projektu, ktoré spĺňajú kritériá článku. 61 ods. 1 až 6 všeobecného nariadenia .

Pri projektoch generujúcich príjem v zmysle čl. 61 všeobecného nariadenia monitorujeme tzv. „čisté príjmy“. Čisté príjmy projektu definujeme ako rozdiel medzi príjmami (v pôsobnosti článku 61) zvýšenými o prípadnú zostatkovú hodnotu investície (pri projektoch podľa 61(3)) v poslednom roku referenčného obdobia a prevádzkovými výdavkami projektu v rámci celého referenčného obdobia.

Prípadná zostatková hodnota v poslednom referenčnom roku finančnej analýzy vystupuje ako príjem a je potrebné ju zahrnúť do výpočtu finančnej medzery.

Monitorované prevádzkové výdavky - zahŕňajú všetky výdavky predpokladané pre nákup tovaru a služieb, pretože sa spotrebúvajú v každom účtovnom období (priame výrobné náklady, administratívne výdavky, výdavky na tržby a distribúciu). Z prevádzkových výdavkov musia byť vyňaté všetky položky, ktoré nezvyšujú efektívne peňažné výdavky – nie sú v cashflow projektu (napr. odpisy, rezervy pre nepredvídané straty, rezervy na budúce náklady) a finančné náklady- platby úrokov. Súčasťou prevádzkových výdavkov ale môžu byť aj výdavky vzniknuté počas prevádzkovej fázy projektu (napr. obnova zariadenia s kratšou životnosťou, mimoriadna údržba).

**Monitorované príjmy v (pôsobnosti čl. 61)**

Príjmy realizované v rámci projektu možno rozdeliť na peňažné príjmy podľa článku 61 a iné peňažné príjmy. Do výpočtu finančnej medzery sú zaradené iba príjmy zodpovedajúce definícii článku 61, tzn. peňažné príjmy priamo hradené užívateľmi za tovar a / alebo služby poskytované investičným projektom, napríklad poplatky za používanie infraštruktúry, predaj alebo prenájom pozemkov alebo budov alebo poplatky za poskytovanie služieb;

Iné peňažné príjmy – sú súkromné a verejné príspevky a / alebo finančné zisky, ktoré nepochádzajú z poplatkov, mýta atď. Tieto peňažné príjmy nespadajú pod článok 61 a nezahŕňajú sa do výpočtu finančnej medzery.

Tab. Príklady príjmov v súlade s čl. 61 a iných peňažných príjmov

|  |  |
| --- | --- |
| Príjmy v súlade s čl. 61 | Iné peňažné príjmy |
| Mýto účtované vodičom za užívanie diaľnic | Príjmy z predaja porazených stromov |
| Cestovné lístky platené cestujúcimi | Dotácia od verejných orgánov na prevádzkové náklady príp. iné |
| nájomné platené užívateľmi za užívanie budov a služieb v rámci projektu | Úhrady hradené zdravotnými poisťovňami z príspevkov verejného zdravotného poistenia |
| Školiace poplatky, vstupné | Súkromné dary |
| Prípadná zostatková hodnota v poslednom referenčnom roku finančnej analýzy 61(3) |  |

Avšak RO má možnosť definitívne rozhodnúť o zohľadnení iných peňažných príjmov pri stanovení výšky NFP. Európska komisia obligatórne nevyžaduje zohľadnenie a monitorovanie týchto príjmov, ale doporučuje posúdenie týchto príjmov najmä ak dosahujú podstatných hodnôt, tak aby bolo maximalizované využitie EŠIF (v súlade s princípom zdravého finančného riadenia).Riadiaci orgán musí potom nastaviť spôsob zohľadnenia týchto iných peňažných príjmov, t. j či budú zahrnuté do výpočtu finančnej medzery. Hodnotu iných peňažných príjmov môže stanoviť RO ako podstatnú, ak napr. dosiahnu peňažné príjmy stanovený percentuálny podiel voči celkovým príjmom projektu (stanovený vo Výzve na predkladanie ŽoNFP).

Výšku príjmov a výdavkov monitorovaného obdobia musí prijímateľ náležite dokladovať prostredníctvom analytickej evidencie príjmov a výdavkov viažucich sa na realizovaný projekt.

Ceny investičných výdavkov, prevádzkových výdavkov, príjmov ako aj ostatných faktorov musia byť obsiahnuté v analýze CBA bez dane z pridanej hodnoty. DPH môže byť vstupom CBA analýzy len v prípadoch, keď nie je refundovateľná (podľa slovenských daňových zákonov). Žiadateľ by mal špecifikovať v žiadosti, či je registrovaný ako platiteľ DPH alebo nie. DPH by mala byť obsiahnutá v CBA, ak žiadateľ nie je registrovaný ako platiteľ DPH. Ak je DPH refundovateľná príjmy aj výdavky by sa mali zakladať na číselných hodnotách bez DPH. **V prípade, že žiadateľ má v projekte oba druhy aktivít (podliehajúce DPH a nepodliehajúce DPH) musí jednoznačne deklarovať riadiacemu orgánu pri predložení finančnej analýzy ich rozdelenie, aby sa predišlo následnému prepočtu finančnej medzery a vratkám.**

Riadiaci orgán zabezpečí, aby príjmy (v pôsobnosti článku 61) ako aj prevádzkové výdavky projektu boli dôsledne vedené a kontrolovateľné v účtovníctve prijímateľa v zmysle zákona 292/2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov. Riadiaci orgán sleduje výšku skutočných čistých príjmov prostredníctvom výročných monitorovacích správ a záverečnej monitorovacej správy počas realizácie projektu a prostredníctvom následných monitorovacích správ po ukončení realizácie projektu .

Identifikované čisté príjmy a následné postupy by mali byť diferencované v závislosti na kategórii projektov generujúcich príjmy (v závislosti od možnosti odhadu príjmov ex-ante):

* 1. kategória projektov uvedených v článku. 61, ods. 3 všeobecného nariadenia , pri ktorých boli príjmy odhadnuté prijímateľom ex ante vo fáze žiadosti o NFP,
  2. kategórie projektov uvedených v článku. 61, odsek. 6 všeobecného nariadenia , pri ktorých nemožno objektívne odhadnúť príjmy vopred.

4.1 Klasifikácia projektov s ohľadom na možnosti objektívneho odhadu príjmu vopred

Možnosť odhadnúť príjmy vopred je ovplyvnená faktormi, ktoré majú vplyv na výšku realizovaných príjmov. Na stanovenie výšky príjmov vplýva:

1. **Výška poplatkov / nájomného / cien (ďalej len "poplatky**") - poplatky sú určované

strategickým rozhodnutím realizátora Investície, prípadne politickými rozhodnutiami (napr. poplatky za spracovanie odpadu účtované užívateľom alebo mýto na diaľniciach), očakávanými zmenami regulačného rámca (napr. použitie zásady "znečisťovateľ platí" môže zmeniť účtované poplatky);

1. **počtu užívateľov a / alebo množstva tovaru / služieb** poskytovaných v rámci projektu -počet užívateľov závisí na všetkých faktoroch ovplyvňujúcich dopyt po tovaroch / službách, ktoré sú poskytované v rámci príslušného investičného projektu.

Možnosť objektívne odhadnúť príjmy vopred je teda daná faktormi, na. ktorých závisia poplatky a dopyt. Aby bol schopný realizátor investície vopred odhadnúť výšku očakávaných príjmov, musí poznať výšku ceny, ktorú bude za užívanie výstupu projektu požadovať, ako aj očakávaný počet užívateľov.

Príjmy nemôžu byť objektívne odhadnuté vopred u niektorých projektov, u ktorých kľúčovým rysom je inovácia, takže dopyt nie je možné doložiť (je to inovácia samotná, ktorá sama o sebe vytvára dopyt). Inými slovami, vzhľadom na nedostatok údajov a predchádzajúcich skúseností je možné formulovať odhady, ale budú príliš subjektívne.

Tab. Klasifikácia príjmov z hľadiska možností odhadnúť ich vopred a súvisiacich faktorov

|  |  |  |
| --- | --- | --- |
| **Možnosť odhadu príjmov** | **Poplatky** | **Odhadovaný dopyt** |
| Odhad príjmov vopred **je** objektívne možný (čl.61(3)) | Jasne stanovená cenová stratégia | Dostupné modely finančnej analýzy a údaje |
| Predvídateľná politika | Odborné stanoviská na základe modelov a údajov |
| Odhad príjmov vopred **nie je** objektívne možný (čl. 61(6)). | Nedostatok údajov –nový dopyt vytváraný ponukou | Nedostatok údajov – odborné stanoviská sú príliš subjektívne |

4.2 Monitorovanie čistých príjmov v prípade projektov uvedených v článku. 61, ods. 3 všeobecného nariadenia

Na určenie NFP pre projekty vytvárajúce príjmy, pri ktorých je možné príjmy objektívne odhadnúť vopred, sa používa metóda "finančnej medzery". Metóda finančnej medzery zohľadňuje pri výpočte čisté príjmy a vyjadruje tú časť investičných výdavkov, ktoré nemôžu byť financované samotným projektom a musia byť preto financované formou NFP.

Obdobím monitorovania čistých príjmov pre projekty, kde je možné odhadnúť príjmy vopred je obdobie udržateľnosti projektu, najneskôr však do predloženia dokladov pre uzavretie programu (t. j. 15.02.2025), podľa toho čo nastane skôr.

Konkrétny spôsob nastavenia monitorovania príjmov po ukončení realizácie projektu je v kompetencií riadiaceho orgánu. Postupy pre monitorovanie príjmov projektov podľa článku. 61 ods. 3 všeobecného nariadenia by mali poskytnúť informácie ohľadom týchto aspektov:

či existujú ďalšie nové príjmy, ktoré neboli zohľadnené pri analýze, vypracovanej vo fáze konania žiadosti o NFP, pri výpočte finančnej medzery, ktoré spĺňajú podmienky príjmov uvedených v článku. 61, odsek. 3 všeobecného nariadenia , prípadné úspory prevádzkových výdavkov vytvorených projektom

a / alebo

došlo k výrazným zmenám v použitej tarifnej (cenovej) politike od momentu vydania rozhodnutia o poskytnutí NFP.

Pri projektoch generujúcich príjmy podľa článku 61 (3) je plne v kompetencií RO, aby zadefinoval na úrovni Výzvy na predkladanie ŽoNFP a následne v zmluve o poskytnutí NFP tzv. „**výraznú zmenu podmienok pre projekty generujúce príjem podľa čl. 61 (3)**“, ktorá spôsobí potrebu rekalkulácie finančnej medzery a tým aj úpravu NFP. Bez zadefinovania pojmu „výrazná zmena podmienok pre projekty generujúce príjem“ podľa čl. 61 (3) nie je možné aplikovať ustanovenia zmluvy o poskytnutí NFP týkajúce sa projektov generujúcich príjmy.

Pre projekty, ktoré sú predmetom čl. 61(3) sa rekalkulácia finančnej medzery vyžaduje v prípadoch **výraznej zmeny podmienok, ktorá nastane v prípade** :

* 1. ak sú identifikované nové zdroje príjmov generované projektom , ktoré neboli zohľadnené pri kalkulácií finančnej medzery ex ante (napr. nespoplatnená cesta, na ktorej sa začalo vyberať mýto neskôr alebo sa vyskytol prenájom priestorov a služieb,) alebo
  2. dochádza k podstatným zmenám v tarifnej politike (napr. výrazná zmena taríf za používanie ciest), ktorá vyžaduje prepočet finančnej medzery.

V každom prípade zmeny v dopyte alebo iných externých ekonomických faktoroch (napr. nepredvídateľná cenová inflácia) nevyžadujú prepočet finančnej medzery a zníženie NFP.

V prípade, ak monitorovanie odhalí značné rozdiely medzi vopred odhadnutými príjmami ex - ante a príjmami, ktoré boli nakoniec realizované a jedná sa o tie isté zdroje príjmov, ktoré vstupovali do výpočtu finančnej medzery ex ante, **nevyžaduje sa** rekalkulácia finančnej medzery. Je na rozhodnutí RO, či sprísni podmienky a bude v prípadoch výrazného navýšenia pôvodných zdrojov príjmov v záujme princípu „zdravého finančného riadenia“ vyžadovať od prijímateľa rekalkuláciu finančnej medzery.

Riadiaci orgán zabezpečí vykonanie rekalkulácie finančnej medzery v takom prípade, ak sa vyskytnú nové zdroje príjmov, ktoré pôvodne nevstupovali do výpočtu finančnej medzery ex - ante resp. ak sa podstatne zmení tarifná politika. CKO v tomto prípade odporúča RO, aby zadefinoval **odchýlku** v miere finančnej medzery spôsobenú buď novými zdrojmi príjmov, resp. podstatnou zmenou tarifnej politiky, ktorá si vyžiada takúto rekalkuláciu. Určenie percentuálnej výšky tejto odchýlky je v kompetencii RO. V prípade, ak miera finančnej medzery ex - ante na začiatku projektu a odchýlka v miere finančnej medzery pri zohľadnení nových zdrojov príjmov, resp. zmeny v tarifnej politike presiahne túto odchýlku (pre **ilustráciu napr. 10 %**,) potom prijímateľ vykoná prepočet finančnej analýzy. RO vykoná kontrolu doručenej rekalkulácie finančnej analýzy (na základe údajov v zmluve o poskytnutí NFP, monitorovacích správ, žiadostí o platbu) a písomne potvrdí správnosť rekalkulácie, resp. upraví údaje uvedené v analýze.

Na základe rekalkulácie zistená zmena vo finančnej medzere (zúžená finančná medzera) sa musí premietnuť aj do výšky poskytnutého NFP. RO zašle prijímateľovi návrh dodatku k zmluve o poskytnutí NFP a následne žiadosť o vrátenie finančných prostriedkov. Prijímateľ je povinný oznámiť RO v súlade so zmluvou o poskytnutí NFP vrátenie rozdielu NFPex-ante – NFP1 prostredníctvom formulára „oznámenie o vysporiadaní finančných vzťahov“ definovanom Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 (NFP exante je NFP schválené v procese žiadosti o NFP, NFP1 – je NFP po rekalkulácií finančnej medzery spôsobenej výraznou zmenou podmienok zadefinovaných RO), ktorý RO zaeviduje do systému ITMS.

Prijímateľ je povinný vrátiť do 50 pracovných dní primeranú časť NFP, potom ako mu bol doručený podpísaný dodatok s novo vypočítanou výškou NFP a písomné vyzvanie na vrátenie finančných prostriedkov zo strany riadiaceho orgánu (žiadosť o vrátenie finančných prostriedkov). Ak už bol poskytnutý celý NFP v súlade so zmluvou o poskytnutí NFP zo strany RO, nie je potrebné uzatvárať dodatok k zmluve. Prijímateľ je povinný vrátiť poskytnutý NFP alebo jeho časť vo výške zodpovedajúcej rozdielu medzi NFP vypočítaným na základe metódy finančnej medzery pri žiadosti o NFP a NFP vypočítaným rekalkuláciou finančnej medzery. Dodatok k zmluve sa uzatvára iba vtedy, pokiaľ ešte nebola vyplatená celá suma NFP. Prijímateľ je povinný vrátiť  prostriedky Európskej únie na osobitný účet Ministerstva financií SR č. 7000536317 vedený v Štátnej pokladnici a prostriedky štátneho rozpočtu na príjmový účet platobnej jednotky.

V prípade, že prijímateľ nepodpíše dodatok k zmluve a riadne a včas nevráti nadmerný NFP, RO postupuje ako v prípade projektovej nezrovnalosti s finančným dopadom.

**Príklad**: Ak vplyvom výraznej zmeny podmienok zadefinovaných RO sa miera finančnej medzery zníži o viac ako dané percento (napr.10 %), prijímateľ musí uskutočniť rekalkuláciu finančnej medzery.

(Rexante – R1) / Rexante> 0,1

Ak áno – treba vrátiť rozdiel:

NFPexante – NFP1

Ak nie – nie je potrebné vrátiť

R ex ante – miera finančnej medzery vypočítaná pri finančnej analýze ex ante, vo fáze žiadosť

o NFP

R1 - nový ukazovateľ miery finančnej medzery vypočítaný na základe sledovania čistých príjmov z projektu (zmena spôsobená novými zdrojmi príjmov, resp. výraznou zmenou tarifnej politiky)

Hodnoty rozdielov vo finančnej medzere počas obdobia monitorovania čistých príjmov sa nekumulujú. To znamená, že ak sa napríklad v prvom roku zistí odchýlka 2 % a v druhom  
 9 %, tieto hodnoty sa nesčítavajú. Prijímateľ uskutoční rekalkuláciu finančnej analýzy v tom čase, kedy došlo k prekročeniu tejto odchýlky vo finančnej medzere.

Riadiaci orgán môže zaviazať prijímateľa aby predkladal so záverečnou monitorovacou správou o realizácií projektu aj prepočet finančnej medzery podľa skutočne dosiahnutých hodnôt čistých príjmov.

Druhým odporúčaným obdobím na konfrontáciu finančnej medzery podľa skutočných hodnôt je posledná následná monitorovacia správa (resp. uzatváranie programu – podľa toho čo nastane skôr).

Pr.: V našom ilustračnom príklade navýšime príjmy každý rok o 2 mil. EUR. Výška spolufinancovania zo zdrojov EÚ je 85 %. Monitorovanie odhalilo, že okrem pôvodných zdrojov príjmov sa vyskytli ešte dodatočné nové zdroje príjmov pôvodne nezohľadnené vo finančnej analýze ex - ante, ktoré spôsobili značné rozdiely medzi vopred odhadnutými čistými príjmami a čistými príjmami, ktoré budú nakoniec realizované (RO nadstavil **výraznú zmenu podmienok** ako prekročenie hranice 10 % medzi mierou finančnej medzery ex - ante a mierou finančnej medzery spôsobenou novými zdrojmi príjmov, resp. zmenou tarifnej politiky), preto musí riadiaci orgán upraviť výpočet NFP. Dochádza k zníženiu oprávnených výdavkov týkajúcich sa projektu (keďže čisté príjmy sú vyššie, ako sa pôvodne odhadovalo) a opätovnej realokácii pomerného príspevku z fondov EU na iné projekty v rámci operačného programu.

Údaje – zhrnutie:

EC (oprávnené výdavky projektu) = 180.500.000 EUR

DNR (diskontované čisté príjmy) = 163.135.766 EUR

DIC (diskontované investičné výdavky) = 228.380.125 EUR

Max CRpa (% spolufinancovania EU) = 85 %

DNR1 (diskontované čisté príjmy po zohľadnení reálnych hodnôt nových zdrojov príjmov) = 191.897.729 EUR

Tab: výpočet pri zmene miery finančnej medzery o viac ako 10 % (čísla sú ilustratívne)

|  |  |  |  |  |
| --- | --- | --- | --- | --- |
| Ukazovateľ | Výpočet | | | |
| Pôvodné hodnoty | | Nové hodnoty | Rozdiel |
| Diskontované čisté príjmy | DNR = DR + DRV - DOC | 163.135.766 | 191.897.729 |  |
| Miera finančnej medzery | R = (DIC –DNR)/DIC | 0,29 | 0,16 | **0,13** |
| modifikovaný základ pre výpočet NFP | NDA = R \* EC | 51.565.813 | 28.833.824 | **22.731.988** |
| výška príspevku EU | NFP(EU) =N DA \* 85 %EU | 43.830.941 | 24.508.751 | **19.322.190** |
| Výška príspevku ŠR | NFP(ŠR) =N DA \* 15 %SR | 7.734.872 | 4.325.074 | **3.409.798** |

Záver: V prípade vyššie uvedeného navýšenia príjmov je prijímateľ povinný vrátiť z príspevku únie **19.322.190** EUR a z národného spolufinancovania **3.409.798 EUR.**

4.3 Monitorovanie čistých príjmov v prípade projektov uvedených v článku. 61, ods. 6 všeobecného nariadenia

V tomto prípade čisté príjmy vytvorené daným projektom do troch rokov od ukončenia realizácie projektu alebo do termínu pre prekladanie dokladov pre uzatvorenie programu, stanoveného v pravidlách pre jednotlivé fondy, podľa toho, čo nastane skôr sú odpočítané od oprávnených výdavkov vykázaných Európskej Komisii. Tento odpočet vykoná certifikačný orgán na základe informácie od RO/SO najneskôr pri konečnom uzavretí programu, pričom záverečná žiadosť o platbu na EK bude zodpovedajúcim spôsobom upravená. Odpočet môže byť vykonaný najneskôr v čase predloženia dokladov pre uzavretie programu (t. j. 15.02.2025).

Prijímateľ podáva riadiacemu orgánu informáciu o výške skutočne vytvorených čistých príjmov, ktorých súčet bude predstavovať celkovú výšku odpočtu (v pomernej časti zodpovedajúcej príspevku z fondov EÚ a štátneho rozpočtu a v pomere k oprávneným výdavkom v rámci investičných výdavkov).

V zmysle zmluvy o poskytnutí NFP pri vzniku povinnosti vrátenia čistého príjmu (za účtovné obdobie) podľa čl. 61 ods. 6 všeobecného nariadenia je prijímateľ povinný vrátiť čistý príjem do 31. januára roku nasledujúceho po roku, v ktorom bola zostavená účtovná závierka alebo, ak sa na prijímateľa vzťahuje povinnosť overenia účtovanej závierky audítorom v súlade s ustanoveniami zákona o účtovníctve o overovaní účtovnej závierky audítorom, po roku, v ktorom bola účtovná závierka overená. Prijímateľ je povinný bezodkladne[[3]](#footnote-4) (od kedy sa o tejto skutočnosti dozvedel) požiadať riadiaci orgán/ sprostredkovateľský orgán o informáciu k podrobnostiam vrátenia čistého príjmu (napr. č. účtu, variabilný symbol). Riadiaci orgán/ sprostredkovateľský orgán zašle túto informáciu prijímateľovi bezodkladne v písomnej forme. V prípade, ak prijímateľ čistý príjem riadne a včas nevráti, resp. neodvedie, riadiaci orgán/sprostredkovateľský orgán bude postupovať prostredníctvom žiadosti o vrátenie finančných prostriedkov.

Prijímateľ v týchto prípadoch neodhadnuteľných príjmov podáva riadiacemu orgánu informácie o výške skutočne vytvorených čistých príjmov prostredníctvom každej monitorovacej správy o udržateľnosti projektu po dobu troch rokov od ukončenia realizácie projektu. Na základe týchto informácií dochádza k odpočtu čistých príjmov, a to pomernej časti zodpovedajúci príspevku Únie.

Prijímateľ je teda povinný oznámiť riadiacemu orgánu do 7 pracovných dní od overenia účtovnej závierky, či došlo k zmene čistých príjmov deklarovaných v príslušných výročných, resp. následných monitorovacích správach. V prípade vzniku povinnosti vrátenia pomernej časti čistého príjmu RO zašle bezodkladne prijímateľovi písomnú inštrukciu s nasledovnými informáciami:

Výška pomernej časti čistého príjmu na vrátenie

Lehota na vrátenie finančných prostriedkov (prijímateľ povinný vrátiť čistý príjem do 31. januára roku nasledujúceho po roku, v ktorom bola zostavená účtovná závierka alebo, ak sa na prijímateľa vzťahuje povinnosť overenia účtovanej závierky audítorom v súlade s ustanoveniami zákona o účtovníctve o overovaní účtovnej závierky audítorom, po roku, v ktorom bola účtovná závierka overená)

Čísla účtov na vrátenie pomernej časti čistého príjmu podľa príslušnej miery spolufinancovania za zdroj EŠIF a ŠR (Prostriedky Európskej únie vráti na osobitný účet Ministerstva financií SR č. 7000536317 vedený v Štátnej pokladnici a prostriedky štátneho rozpočtu vráti na príjmový účet platobnej jednotky)

Variabilný symbol (kód projektu)

Tieto postupy sú zadefinované ako záväzok prijímateľa v zmluve o NFP, aby systematicky predkladal každý rok do troch rokov po skončení realizácie projektu informácie ohľadom čistých príjmov z projektu, resp. do predloženia dokladov pre uzavretie programu (t. j. 15.02.2025).

Na základe informácií z monitorovania (výročná, záverečná resp. následná monitorovacia správa), je riadiaci orgán povinný skontrolovať, či projekt generuje príjmy v súlade s článkom. 61 všeobecného nariadenia , t. j. či príjmy v zmysle článku. 61 prevládajú nad prevádzkovými výdavkami na zabezpečenie investície.

Tab: Príklad na výpočet odpočtu:

|  |  |  |
| --- | --- | --- |
| **Ukazovateľ** | **Výpočet** | |
| Výška investičných výdavkov | IC | 1 200 000,00 |
| Podiel oprávnených výdavkov | EC | 1 020 000,00 |
| % spolufinancovania EU | 85 % | 867 000,00 |
| % spolufinancovania ŠR | 15 % | 153 000,00 |
| Príjmy | R | 100 000,00 |
| Prevádzkové výdavky | OC | 60 000,00 |
| **Čisté príjmy** | NR = R - OC | 40 000,00 |
| **Odpočet EU** | D1 = NR \* 0,85 \*(EC/IC) | 28 900,00 |
| **Odpočet SR** | D2 = NR \* 0,15 \* (EC/IC) | 5 100,00 |
| **Celkový odpočet** | D=D1+D2 | 34 000,00 |

4.4 Postup v prípade vzniku príjmu už v priebehu realizácie projektu

Riadiaci orgán je povinný zohľadniť tieto príjmy, a to s ohľadom na ich vplyv na schopnosť prijímateľa objektívne odhadnúť budúce príjmy.

1. príjmy možno odhadnúť - ak vzniknuté príjmy umožňujú odhadnúť výšku príjmov budúcich, tzn. možnosť aplikácie finančnej medzery, riadiaci orgán vyzve prijímateľa na vykonanie finančnej analýzy na základe predikcie rozhodujúcich veličín vzniknutých počas referenčného obdobia. Na základe poskytnutých údajov riadiaci orgán určí novú výšku NFP, pričom zohľadní už vyplatenú výšku NFP tak, aby súčet všetkých poskytnutých platieb nepresiahol novo stanovenú výšku NFP.
2. príjmy nie je možné odhadnúť - ak vzniknuté príjmy počas realizácie projektu neumožňujú prijímateľovi objektívne odhadnúť príjmy budúce, zahrnie riadiaci orgán čisté príjmy vzniknuté v priebehu realizácie do výšky odpočtu, t. j. celkového súčtu čistých príjmov vytvorených do troch rokov od ukončenia realizácie projektu.

V prípade, ak projekt generuje čisté príjmy počas realizácie projektu, riadiaci orgán zabezpečí kontrolu čistých príjmov kontrolou na mieste minimálne jeden krát počas obdobia realizácie projektu.

4.5 Opatrenia pre monitorovanie projektov pod 1 mil. EUR podľa článku 61 všeobecného nariadenia

V danom prípade platí, že pokiaľ ide o projekty generujúce príjmy, výpočet finančnej medzery sa uplatňuje len na projekty, ktorých celkové náklady pred uplatnením odsekov 1 až 6 všeobecného nariadenia  presahujú 1 mil. EUR. V prípade, že investičné výdavky či už plánované (na základe dodatku k zmluve o poskytnutí NFP) alebo skutočné (deklarované v monitorovacích správach) počas realizácie projektu prekročia danú hranicu, je prijímateľ o tejto skutočnosti povinný informovať RO.

Riadiaci orgán dokáže pôvodné projekty s investičnými výdavkami pod 1 mil. EUR identifikovať ako projekty, kde je buď možné objektívne odhadnúť výšku príjmov z projektu (čl.61 ods.3) alebo nie je možné objektívne odhadnúť výšku príjmov z projektu (čl.61 ods.6).

Podľa tohto rozdelenia RO nastaví aj ďalší proces vzťahujúci sa na projekty, ktoré prekročili hranicu 1 mil. EUR počas realizačnej fázy projektu.

**V prípade projektov generujúcich príjem podľa článku 61** ods. 3 všeobecného nariadenia je prijímateľ povinný bezodkladne potom ako zistí nárast celkových investičných výdavkov projektu nad 1 mil. EUR predložiť riadiacemu orgánu finančnú analýzu s výpočtom výšky NFP. Na základe výsledku z finančnej analýzy sa vypracuje dodatok k zmluve o poskytnutí NFP a RO zašle prijímateľovi žiadosť o vrátenie finančných prostriedkov resp. kráti NFP v rámci žiadosti o platbu prostredníctvom vzájomného započítania pohľadávok. Monitorovanie čistých príjmov v porealizačnej fáze projektu prebieha rovnako ako pre projekty generujúce príjem podľa čl. 61 (3) s pôvodnými celkovými investičnými výdavkami nad 1 mil. EUR.

V prípade a ak už bol poskytnutý celý NFP v súlade so zmluvou o poskytnutí NFP zo strany RO, nie je potrebné uzatvárať dodatok k zmluve o poskytnutí NFP.

**V prípade projektov generujúcich príjem podľa článku 61** ods. 6 všeobecného nariadenia kde nie je možné dopredu objektívne odhadnúť výšku čistých príjmov sa povinnosť pre prijímateľa vypracovať finančnú analýzu nevzťahuje. V porealizačnej fáze projektu sa uplatnia na tieto projekty rovnaké postupy, ako pre projekty generujúce príjem podľa čl. 61 (6) s pôvodnými celkovými investičnými výdavkami nad 1 mil. EUR.

4.6 čl. 61 ods. 8 všeobecného nariadenia

Okrem toho sa odseky 1 až 6 čl. 61 všeobecného nariadenia nevzťahujú na projekty, v prípade ktorých podpora z programu predstavuje štátnu pomoc, resp. pomoc de minimis.

5 Projekty vytvárajúce príjmy mimo čl. 61 všeobecného nariadenia

Jedná sa o projekty, ktoré svojou charakteristikou resp. objemom nespadajú pod aplikáciu článku 61. Vytvárajú tzv. „iné peňažné príjmy“. V rámci odlíšenia týchto príjmov od príjmov v pôsobnosti článku. 61 nazývame tieto príjmy "Iné peňažné príjmy (ďalej aj IPP)", tj. iné peňažné príjmy = akékoľvek príjmy, ktoré sa vyskytnú u projektov nespadajúcich pod čl. 61. Tieto príjmy znižujú celkové oprávnené výdavky projektu, čím je znížený základ pre výpočet pomoci a tým aj samotná výška pomoci.

Tab. Zohľadnenie iných peňažných príjmov

|  |  |  |
| --- | --- | --- |
| Ukazovateľ | Skratky | Výpočet |
| Investičné výdavky | IC |  |
| Celkové oprávnené výdavky | EC |  |
| Iné peňažné príjmy (ďalej IPP) | IPP |  |
| Oprávnené výdavky znížené o peňažné príjmy | ECipp | EC-IPP |
| Max. miera spolufinancovania | p | 85 % |
| Výška príspevku únie | EU | ECipp \* p |
| Výška národného spolufinancovania | NS | ECipp \* ns |

5.1 Projekty s celkovými oprávnenými výdavkami nad 100 000 EUR

V súlade s článkom. 65, ods. 8 všeobecného nariadenia je nutné u projektov, ktorých celkové oprávnené výdavky presahujú hranicu 100 000 eur, odpočítať čisté iné peňažné príjmy vytvorené v období realizácie projektu od oprávnených výdavkov projektu, a to najneskôr pri predložení záverečnej žiadosti o platbu prijímateľom, pokiaľ tieto príjmy neboli zohľadnené už pri schválení projektu a pomoc nebola znížená už na začiatku projektu. Čisté IPP predstavujú rozdiel iných peňažných príjmov a prevádzkových výdavkov projektu

Ak sa predpokladaná výška čistých iných peňažných príjmov líši od skutočne dosiahnutých hodnôt, potom platí:

1. Ak sú skutočné čisté IPP nižšie, prijímateľ nemá nárok na navýšenie NFP
2. Ak budú skutočné čisté IPP vyššie, o toto navýšenie sa ponížia oprávnené výdavky a tým aj NFP

Ak na spolufinancovanie nie sú oprávnené všetky investičné výdavky, čistý príjem sa úmerne rozdelí na oprávnenú a neoprávnenú časť výdavkov.

Prijímateľ má povinnosť monitorovať iné čisté peňažné príjmy po dobu realizácie projektu (v záverečnej monitorovacej správe) rovnako ako odpočítať IPP od oprávnených výdavkov projektu.

Táto povinnosť sa nevzťahuje na:

1. technickú pomoc;
2. finančné nástroje;
3. návratnú pomoc, na ktorú sa vzťahuje povinnosť úplného splatenia;
4. ceny,
5. operácie, na ktoré sa vzťahujú pravidlá o štátnej pomoci,
6. projekty, v súvislosti s ktorými sa verejná podpora poskytuje vo forme paušálnych súm alebo štandardnej stupnice jednotkových výdavkov pod podmienkou, že čisté príjmy sa vzali do úvahy ex ante,
7. projekty realizované v rámci spoločného akčného plánu pod podmienkou, že čisté príjmy sa vzali do úvahy ex ante,
8. projekty, pre ktoré sú sumy alebo sadzby podpory vymedzené v prílohe II k nariadeniu o EPFRV alebo v nariadení o ENRF, s výnimkou tých projektov, v prípade ktorých sa v nariadení o ENRF odkazuje na odsek 8, článok 65 všeobecného nariadenia alebo projekty, ktorých celkové oprávnené výdavky nepresahujú 100 000 EUR.

5.2 Projekty s celkovými oprávnenými výdavkami pod 100 000 EUR

Zohľadnenie príjmov u projektov s celkovými oprávnenými výdavkami nižšími ako 100 000 eur je v kompetencii riadiaceho orgánu. Z dokumentov Európskej komisie nie je obligatórne vyžadované ich zohľadnenie a monitorovanie. Odporúčame peňažné príjmy vytvorené v súvislosti s projektom sledovať a zohľadniť pri výpočte NFP ak dosiahnu podstatných hodnôt. Za "dosiahnutie podstatnej hodnoty" pritom možno pokladať situáciu, kedy príjmy vyvolané projektom prevýšia prevádzkové výdavky projektu.

6 Analýza finančného zdravia žiadateľa o NFP

6.1 Finančná analýza žiadateľov z verejnej správy

Pre dôveryhodné preukázanie schopnosti žiadateľa (obce alebo združenia obcí) zabezpečiť finančnú udržateľnosť výstupov projektov z vlastných zdrojov v budúcom období, a to aj po ukončení čerpania nenávratného finančného príspevku je potrebná finančná analýza žiadateľa.

Štandardné metódy finančnej analýzy, používané predovšetkým na hodnotenie podnikateľských subjektov, môžu mať vzhľadom na špecifické postavenie obcí nižšiu alebo skreslenú vypovedaciu schopnosť. Pri preukazovaní schopnosti žiadateľa zabezpečiť dlhodobú finančnú udržateľnosť projektu, je potrebné zohľadniť aj náležitosti vyplývajúce z príslušných právnych predpisov vzťahujúcich sa k hospodáreniu obcí (napr. Zákon 583/2004 Z. z. o rozpočtových pravidlách územnej samosprávy a doplnení niektorých zákonov).

Obec a vyšší územný celok môžu na plnenie svojich úloh prijať návratné zdroje financovania, len ak celková suma dlhu obce alebo vyššieho územného celku neprekročí 60 % skutočných bežných príjmov predchádzajúceho rozpočtového roka a suma ročných splátok návratných zdrojov financovania vrátane úhrady výnosov neprekročí 25 % skutočných bežných príjmov predchádzajúceho rozpočtového roka.

Relevantnými východiskovými podkladmi pre hodnotenie situácie jednotlivých žiadateľov môžu byť výkazy o plnení rozpočtu obce za predchádzajúce obdobia (tri ukončené účtovné obdobia predchádzajúce dátumu predloženia žiadosti o nenávratný finančný príspevok), záverečný účet obce schválený obecným zastupiteľstvom, výhľady na nasledujúce obdobia a pod. Uvedené údaje by mali obsahovať aj stručnú textovú časť s popisom dosiahnutých ukazovateľov, resp. stavu obecného hospodárenia tak, aby bolo možné získať predstavu o predpokladanom vývoji obecných financií (predpokladaný nárast bežných výdavkov, plánované investície, odhad vývoja príjmov – miestne dane, poplatky, nedaňové príjmy, mimorozpočtové príjmy, tvorba peňažných fondov, rezervného fondu, rozhodnutia zastupiteľstva o použití fondov, predpokladané zmeny v legislatíve a pod.).

V prípadoch, kedy sú žiadateľmi o nenávratný finančný príspevok účelové novozaložené združenia obcí (iné účelovo novozaložené právnické osoby neakceptujeme), môže byť schopnosť žiadateľa zabezpečiť udržateľnosť výstupu projektu preukázaná finančnými analýzami jednotlivých zúčastnených obcí a uzneseniami obecných zastupiteľstiev zaväzujúcimi obce podieľať sa na dostatočnej tvorbe zdrojov združenia obcí (napr. členskými príspevkami). V prípade, že žiadateľom o nenávratný finančný príspevok z fondov Európskej únie je združenie obcí, musí sa toto združenie spoločne dohodnúť na jednom konkrétnom subjekte – v našom prípade určiť konkrétnu obec, ktorá bude garantovať 5 % spolufinancovanie projektu a s ktorým bude uzatvorená zmluva.

Finančná analýza žiadateľa z verejného sektora využíva nasledujúce pomerové finančné ukazovatele:

1. **Ukazovatele likvidity**

**Likvidita 1. stupňa** = Finančný majetok / krátkodobé záväzky

Likvidita 1.stupňa nazývaná tiež pohotová likvidita je zabezpečená vtedy, keď na 1 eur krátkodobých záväzkov pripadá najmenej 20 centov peňažných prostriedkov. To znamená, že výsledky pohotovej likvidity by mali dosahovať hodnoty od 0,2 do 0,5.

Krátkodobé záväzky je položka čerpaná zo Súvahy a predstavuje súčet všetkých krátkodobých záväzkov, napr. záväzky voči zamestnancom.

**Likvidita 2.stupňa** = (Finančný majetok + krát. pohľadávky) / krátkodobé záväzky

Ukazovateľ likvidity 2.stupňa, nazývaný taktiež bežná likvidita nám vypovedá o schopnosti hradiť záväzky, pričom rozširuje výpočet pohotovej likvidity o hodnotu krátkodobých pohľadávok. Výsledky likvidity 2.stupňa by mali dosahovať hodnoty od 1,0 do 1,5. V intervale 0,85 -1 je likvidita 2. stupňa tesná. Pod 0,85 je nepostačujúca.

**Likvidita 3.stupňa** = obežné aktíva / krátkodobé záväzky

Ukazovateľ likvidity 3.stupňa, nazývaný taktiež celková likvidita nám vypovedá o schopnosti hradiť záväzky, pričom rozširuje výpočet bežnej likvidity o vplyv zásob. Výsledky likvidity 3.stupňa by mali dosahovať hodnoty od 1,5 do 2,5. V intervale 1,35 – 1,5 je L3 tesná. Pod 1,35 je nepostačujúca.

Obežné aktíva je položka čerpaná zo Súvahy. Súčasťou obežných aktív sú zásoby, dlhodobé pohľadávky, krátkodobé pohľadávky a finančný majetok.

1. **Ukazovatele zadlženosti**

**Ukazovateľ celkovej zadĺženosti** = (záväzky celkom / aktíva celkom) x 100

Odporúča sa, aby podiel nepresiahol 50 %. Vysoká hodnota zvyšuje tlak na zvýšenie podielu vlastného imania v pasívach.

6.2 Finančná analýza žiadateľov zo súkromnej sféry

Podobne aj v prípade súkromného sektora vychádzame z účtovnej závierky žiadateľa za tri ukončené účtovné obdobia predchádzajúce dátumu predloženia žiadosti o nenávratný finančný príspevok (súvaha, výkaz ziskov a strát). Viacrozmerné modely pri finančnej analýze žiadateľa zahŕňajú pri predikcii vývoja podniku viac pomerových finančných ukazovateľov, ktoré predstavujú jednoduché charakteristiky podnikovej činnosti, ktorým sa prisudzujú váhy významu. Medzi najčastejšie používaný model tejto analýzy patrí Altmanov model, ktorý používa 5 finančných ukazovateľov na predpovedanie finančného vývoja podniku:

1. X1 = Pracovný kapitál / celkový kapitál
2. X2 = Nerozdelený zisk / celkový kapitál
3. X3 = (Zisk pred zdanením + Úroky ) / celkový kapitál
4. X4 = Trhová hodnota vlastného kapitálu (trhová cena akcií) / Cudzí kapitál
5. X5 = Tržby / celkový kapitál

Na základe diskriminačnej funkcie, kde jednotlivým ukazovateľom sa prisúdia rôzne váhy a vypočítajú tzv. "Z skóre", alebo rizikový index, ktorý hovorí o budúcom možnom bankrote podniku, alebo naopak o jeho pozitívnej finančnej situácií.

Diskriminačná funkcia - *pre akciové spoločnosti*:

**Z = 1,2 \* X1 + 1,4 \* X2 + 3,3 \* X3 + 0,6 \* X4 + 1,0 \* X5**

Diskriminačná funkcia - pre ostatné spoločnosti:

**Z = 0,717 \* X1 + 0,847 \* X2 + 3,107\* X3 + 0,420 \* X4 + 0,998 \* X5**

Z – score alebo rizikový index

|  |  |  |
| --- | --- | --- |
| **Hodnotenie** | Firmy |  |
|  | s akciami na burze | ostatné |
| Firma je s dobrou finančne -ekonomickou situáciou | >2,99 | >2,9 |
| Firma s neurčitou finančnou situáciou | 1,81-2,99 | 1,2-2,9 |
| Firma s veľmi silnými finančnými problémami | <1,81 | <1,2 |

Hodnotenie podnikov podľa tohto indexu je nasledovné:

Ak Z-index je 1,8 Z-index hrozí bankrot, kritická finančná situácia

1,81 Z-index 2,99  sivá zóna, pásmo nejasnej budúcnosti, oblasť nevyhranených výsledkov, z toho:

1,81-2,7 - vysoká pravdepodobnosť bankrotu

2,8-2,9 - možná pravdepodobnosť bankrotu

nad 2,99  Prosperujúci podnik, finančná situácia podniku dobrá.

Altmanov model finančnej analýzy podniku uvádzame ako jeden z možných modelov použiteľných na hodnotenie finančnej analýzy žiadateľa zo súkromnej sféry. Príklady pre excelovské modely finančnej analýzy žiadateľov o NFP vychádzajúce z účtovnej závierky uvádzame v prílohe.

Ako alternatívu Altmanovho indexu niektoré RO využívajú Index Bonity, primárne pri súkromných podnikoch konajúcich vo verejnom záujme.

Patrí do skupiny predikčných modelov. Nazývaný tiež indikátor bonity, pracuje s nasledujúcimi ukazovateľmi:

◘  x1 = čistý pracovný kapitál/ cudzie zdroje krytia

◘  x2 = celkové zdroje krytia / cudzie zdroje krytia

◘  x3 = hrubý zisk / celkové zdroje krytia

◘  x4 = hrubý zisk / celkové výnosy podniku

◘  x5 = stav zásob / celkový majetok

◘  x6 = celkové výnosy podniku / celková zdroje krytia

Index bonity potom vypočítame z rovnice: **Bi = 1,5.x1 + 0,08x2 + 10.x3 + 5.x4 + 0,3.x5 + 0,1.x6**

Čím väčšiu hodnotu Bi dostaneme, tým je finančne ekonomická situácia hodnotenej firmy lepšia. Presnejšie závery môžeme vysloviť s využitím nasledujúcej hodnotiacej stupnice : (-3 až -2 ) extrémne zlá, ( -2 až -1 ) veľmi zlá, ( -1 až 0 ) zlá, ( 0 až 1 ) určité problémy, ( 1 až 2 ) dobrá, ( 2 až 3) veľmi dobrá, (viac ako 3 ) extrémne dobrá.

Model Indexu bonity je uvedený v Prílohe č. 5 tohto metodického pokynu.

6.3 Doplňujúce údaje pre hodnotenie primeranosti projektu

RO je oprávnený v špecifických prípadoch stanoviť aj ďalšie doplňujúce údaje, ktoré bude posudzovať s ohľadom na finančnú situáciu žiadateľa. Takými údajmi môže byť najmä posúdenie skutočnosti, či je:

* subjekt žiadateľa na trhu aktívny (napr. cez posúdenie obrátkovosti celkového majetku subjektu počítaného k tržbám za vlastné tovary, výrobky a služby),
* či je veľkosť projektu (celkových oprávnených výdavkov) primeraná k majetku subjektu žiadateľa (podiel celkových aktív majetku k celkových oprávneným výdavkom projektu).

RO môže zvoliť rôzne doplňujúce údaje, ktorými bude skúmať primeranosť, resp. vhodnosť projektu, resp. subjektu žiadateľa prostredníctvom jeho ekonomickej situácie.

6.4 Zdroje údajov

Hlavným zdrojom údajov je účtovná závierka žiadateľa. Údaje zodpovedajú referenčnému účtovnému obdobiu.

Referenčné účtovné obdobie je účtovné obdobie:

1. predchádzajúce účtovnému obdobiu, v ktorom žiadateľ predložil ŽoNFP, ak za toto referenčné účtovné obdobie disponuje žiadateľ schválenou účtovnou závierkou,
2. predchádzajúce účtovnému obdobiu, ktoré predchádza účtovnému obdobiu, v ktorom žiadateľ predložil ŽoNFP, ak žiadateľ nedisponuje schválenou účtovnou závierkou podľ písm. a)

Schválená účtovná závierka predstavuje zostavenú účtovnú závierku, ktorá je schválená štatutárnym orgánom žiadateľa. Schválenou účtovnou závierkou sa nemyslí jej overenie účtovným audítorom (ak má žiadateľ povinnosť vykonať overenie účtovnej závierky audítorom), alebo schválenie zastupiteľstvom a pod.

S ohľadom na rôzne právne formy a spôsoby vedenia účtovníctva existujú rôzne účtovné výkazy, ktorých špecifiká je potrebné zohľadniť (niektoré údaje sa nemusia v účtovnej závierke nachádzať, alebo sa nachádzajú na iných riadkoch účtovnej závierke).

Najčastejšími účtovnými výkazmi sú:

|  |  |  |  |  |  |  |
| --- | --- | --- | --- | --- | --- | --- |
| **Účtovníctvo a ÚJ** | **Podvojné účtovníctvo**  **Podnikatelia** | **Podvojné účtovníctvo**  **podnikatelia**  **tzv. Mirko účtovné jednotky** | **Jednoduché účtovníctvo podnikatelia** | **Podvojné účtovníctvo**  **verejný sektor** | **Podvojné účtovníctvo**  **neziskové org.** | **Jednoduché účtovníctvo neziskové org.** |
| Vzor tlačív | Úč POD | Úč MÚJ | Úč FO | ROPO SFOV | Úč NUJ | Úč NO |
| Opatrenie MF SR | MF/14770/2017-74 VÚJ MF/14776/2017-74 malé ÚJ | MF/14775/2017-74 | MF/18451/2015-74 | MF/21227/2014-31 | MF/19760/2015-74 | MF/19751/2015-74 |

Na záver je nutné zdôrazniť, že tento metodický pokyn má slúžiť iba ako podpora pri hodnotení projektov, keďže vzhľadom na špecifiká každého projektu či sektora nie je možné zostaviť 100 %-ne univerzálny model. RO môže použiť vlastný model analýzy hodnotenia finančného zdravia žiadateľa o NFP.

Zoznam príloh

Príloha 1: Model súhrnného ukazovateľa hodnotenia firmy

Príloha 2: Model hodnotenia subjektu verejnej správy

Príloha 3: Kontrolný zoznam pre kontrolu CBA

Príloha 4: Ilustratívny príklad z metodického pokynu

Príloha 5: Model indexu bonity

1. Pri posudzovaní finančnej ziskovosti národného kapitálu berieme do úvahy finančné prostriedky poskytnuté z národných zdrojov (súkromných aj verejných) bez pomoci EU. [↑](#footnote-ref-2)
2. Populácia, ktorá má z projektu priamy prínos. [↑](#footnote-ref-3)
3. V zmysle návrhu zmluvy o NFP je pojem bezodkladne uvedený ako „najneskôr do siedmich dní od vzniku skutočnosti rozhodnej pre počítanie lehoty; lehoty, ibaže sa v konkrétnom ustanovení Zmluvy o poskytnutí NFP stanovuje odlišná lehota platná pre konkrétny prípad; pri počítaní lehôt je prvým dňom lehoty deň nasledujúci po dni vzniku príslušnej udalosti“ [↑](#footnote-ref-4)